MATEO 5 | CHIPBO Bible | YouVersion\nJesusaki kurkiś thaxinkanqhanst'ichićha\n1Jesusaki ni tama źoñinaka cherźku, kuru yawchićha xalla nikhu julśićha. Niźaśa nïź thaxintanakaki Jesusiźkiś makhatchićha, 2neqhśtan Jesusaki chiyi qallantichićha, niźaśa thaxinchićha tuź khikan:\nJëkhnakat Yöśtanpan kheki\n3“Añcha walićha ni Yöśkin thapa quśtan qamñi źoñinakaki,\nxalla ninakźtaćha ni tsewkta Yöś irpiś wathaki.\n4“Añcha walićha ni qäñinakaki,\nxalla ninakaź quśta khekićha.\n5“Añcha walićha ni amunakaki,\nxalla ninakaź Yöś Ephź\nthäś khita wataki tanźnakićha.\n6“Añcha walićha ni ćhheri niźaśa qhaś eksqatñinakaki ni juchjiptayta khiskiśtanki,\nxalla ninakaź chheqhchi khekićha.\n7“Añcha walićha ni źoñi oqśñinakaki,\nniźaśa Yöśki ninaka oqźnakićha.\n8“Añcha walićha ni źkayi quśśiś źoñinakaki,\nninakaź Yöś cherakićha.\n9“Añcha walićha ni śuma khiśxapa lanqśñinakaki,\nxalla ninakaki Yöś mati khitaź khekićha.\n10“Añcha walićha ni źkayi quśśiś khisqatś pekñiźkhen qhurtanakaki,\n11“Añcha walićha anćhukki, ni źoñinakaź ch'änan niźaśa śhoxrichan, niźaśa weriź khen thapaman toskar taqunakźtan anćhukakiś khjitxatanki. 12Anćhukki chipźna niźaśa quś phiyaźkhe, niźaśa anćhukki tshi wali chawkh onanś thätaź khekićha ni tsewkta yoqkinaki; xalla niźtaśaqaś ni Yöśkiśtan chïñinakaki qhurtaśaqaśtaćha ima anćhukaź ti yoqkiś qamanaki.\nNi qhana niźaśa ni yakumi źoñinakźtaćha\n13“Anćhukki ti yoqź yakućhukćha. Niźaśa ni yakuź laq'ansnasaź nïki, ¿xaqhnuź wilta ch'ukha khisqatasaxo? Anaź iya ćhhulxapami wakiśasaćha, nuźqaś thawqśa niźaśa ni źoñinakakiź thek thekźa.\n14“Anćhukki thapa ti yoq źoñinakź qhanćhukćha. Niźaśa tshi paqh kur juntuñ ana śhoxśñimi atchuk chawkh wathtaćha. 15Niźaśa anaź jëkhmi tshi kajun qhulltan micha thëśnasaćha; niźaśa michaki micha tewśkiśpan tewśa, thappacha ni qhuykiś źelhñinakźkiś qhanaxu. 16Niźtaśaqaś anćhuka qhanaki ti yoq źoñinakźkiś qhanśtanćha, xalla ni anćhuk śuma päñi cherźku, thappacha ti źoñinakaki tsewkta Yöś Ephź thü aynaqla.\nJesusaki lïkiśtan thaxinchićha\n17“Werhki anaćha ni Yöśkiśtan chïñinakź lï thatni thonchinki xalla niźta anaź pinsa anćhukki. 18Cheqpachal chiyućha ti tsewkta pacha niźaśa ti yoqa źelan, ni Yöś lïki anaź tshi puntumi niźaśa tshi khjirtami watakićha, niźaśa thappacha ni Yöś lï kumliskama. 19Tshi qhaźta qolta lïllami, xalla ni ana kaśñi źoñiki tshi tshi Yöś lïkiśtan, niźaśa ni yaqha źoñinakźkiś niźtapacha ana śuma thaxnan, neqhśtan ni tsewkta Yöś irpiś wathkinaki tshan qoltalla khitaź khekićha; xalla ni Yöś lï patxparu oqhñinakaśti niźaśa ni lï xaru thaxiñinakami, ni tsewkta Yöś irpiś wathkinaki paqhi khitaź khekićha.\nJesusaki ni fariseonakź lïkiśtantshan paqh lï thaxinćha\n20“Anćhukakiś cheqpachal khiwćha, ni lï utt'ayñinakźkiśtan niźaśa fariseonakźkiśtan, anaź Yöś lï kama oqakiź anćhuk nïki, anaź ni tsewkta Yöś irpiś wathkiś luśhakićha.\nJesusaki źaxwśkiśtan thaxinchićha\n21“Anćhukki anćhuka achchi ephnakźkiśtan nonśinćhukćha tuź khiñi: ‘Ana źoñi konasaćha, niźaśa ni konñiki chawkh ujchiś khekićha.’ 22Xaśiki werhki khiwćha, xaqhsilta źoñit nïź jilźxapa źaxwaćhaxa, xalla nïki chawkh ujchiś khekićha; niźaśa xaqhsiltami nïź jilźkiś anaśum tawqźtan ar araćhaxa, xalla nïki chawkh jilirźkiś juchjiptaytaź khekićha, niźaśa xaqhsilta źoñit quśkiś źaxwchiqaś khećhaxa, xalla nïki ni ana thesñi ujkiś xaquntita khiś wakiśićha.\n23“Niźaśa tshi ofrenda altarkin chhichchax nïki, niźaśa am jilźtan moq'u qamtam khuñśax nïki, 24xalla ni altar śankiśpacha am ofrenda eka, niźaśa tuki am jilźtan śumanska. Xalla neqhśtan amki ni altara kephźku ni ofrentam thäsaćha.\n25“Niźaśa xaqhsilta źoñit am kijaćhaxa, ima jilirźkin luśhkan śuman palt'asa ana am ni juyśiźkiś makaxu; xalla ni juyśaki śultatunakźkiś am thäsaćha niźaśa ni śultatunakaśti karsilkiś am makasaćha. 26Weraral khiwćha anam neqhśtan ulnasaćha, am päś pakxawi śheqśañkama.\nJesusaki iź iśkiśtan thaxinchićha\n27“Anćhukki anćhuka achchi ephnakźkiśtan nonśinćhukćha tuź khiñi: ‘Ana iźiwiri khiśtanćha.’ 28Werhki weraral khiwćha xaqhsilta źoñit tsha mätaq źon śmaśaćhaxa, xalla ni źoñiki nïź quśkiś źelhchićha na źonatan.\n29“Niźaśa am źew źhukit am ujkiś thxotsqatćhax nïki lekźna, amkiśtan nawk thxota; waliź khesaćha tshi manta päñi xañchi apt'iśki, neqhśtan ana am thappach xañchi ni t'aqhiśiśkin thxotta khiśxapaki. 30Niźaśa am źew qharat am ujkiś thxotsqatćhax nïki potźna, niźaśa amkiśtan nawk thxota; waliź khesaćha tshi manta päñi am xañchikiśtan apt'iśki, neqhśtan ana am thappach xañchi ni t'aqhiśiśkin thxotta khiśxapaki.\nJesusaki jalhtiśkiśtan thaxinchićha\n31“Anćhuka achchi eph Moisesaki khichiśaqaśśa: ‘Xaqhsilta anćhukakiśtan perśun thunatan jalhtaćhax nïki, tshi jalhtita papila thäśtanćha.’ 32Niźaśa werhki khiwćha, tshi źoñiki perśun thun yaqha źoñźtan źelhchiźkhen jalhtasaćha. Niźaśa tshi źoñiki perśun thunatan ana ćhhul ujkiśtanami jalhtasaź nïki, niźaśa na źon ana wal iź iśkiś thxotźa. Niźaśa tshi źoñiki tsha jalhtichin źonatan śalźnasaź nïki iźiwiriź khissa, pukultanpacha ujchiś khissa.\nJesusaki thurt'iśkiśtan thaxinchićha\n33“Anćhuka achchi eph Moisesaź chïta nonśinćhukćha: ‘Thurt'iśxapa ana inapachkiśtan Yöś thü aynaqa, neqhśtan ana nikama atśxapaki.’ 34Werhki cheqpachal khiwćha: Anćhukki ana śinta thurt'akićha ni tsewkta pachkiśtanami, xalla ni tsewkta pachaki Yöś julśśa; 35Niźaśa ana thurt'asaćha ti yoqkiśtanami, xalla ti yoqaki Yöś Ephź thekśa; niźaśa ana Jerusalén wathkiśtanami xalla ni wathaki ni chawkh reyź chawkh wathaćha. 36Niźaśa anćhukki anaź perśun achkiśtan thurt'asaćha, anaź anćhuka śinta charallami chiwimi uśh tsoqhchimi khisqati atasaćha. 37Xalla ni ućhumnaka chïśki qhanakama khiśtanćha ‘jë khikumi’ uśh ‘anaćha khikumi.’ Teqhśtan iyat yapśax nïki Saxriźkiśtanź thonćha.\nMoq'u źoñinakźkiśtan thaxinta\n38“Anćhuka achchi eph Moisés chïta nonśinćhukćha: ‘Źhukźtan lerq'u chersas niźaśa iźqi qhxoxsinas.’ 39Werhki weraral khiwćha: Źoñiź qichan ana thurt'aśa, niźaśa am źew p'osqukiś ćhakhźnanaki, niźaśa tshi lätu p'osqu tirśna. 40Niźaśa tshi źoñiź am kijasaź nïki niźaśa am almillaź qhañś pekasaź nïki kuchśna, niźaśa am irśtanpacha chhichaxkhe. 41Xaqhsilta źoñimiź am supicha tshi tupu nïź quźi chhichnax khesaź nïki, amki piśk tupu chhichna. 42Xaqhsilta źoñimiź amkiśtan mayasaź nïki, amki thä; niźaśa xaqhsilta źoñimiź amkiśtan qaxś pekasaźñiki ana q'iwa khe, ans amki qaxźna.\nMoq'u źoñinaka oqźta\n43Anćhuka achchi eph Moisés chïta nonśinćhukćha: ‘Am maśi oqźna niźaśa amtan moq'uśñi źoñi ćhhaxwa.’ 44Werhki weraral khiwćha: Amtan moq'uśñi źoñinaka oqźna, niźaśa am iñarñinakźkiś ona, niźaśa am ćhhaxwñinakźtan śumam päkićha, niźaśa am ar arñinakźtami niźaśa śhoxritchñinakźtami Yöśkiśtan ninakźta mayiśa. 45Xalla nuź anćhukki tsewkta Yöś Ephź mati khekićha; ni Yöś Ephki ni ñexw źoñinakźkiś niźaśa śuma źoñinakźkiś thuñi thekhqatćha, niźaśa źkayi quśśiś źoñinakźkiś niźaśa ana źkayi quśśiś źoñinakźkiś chijinsqatćha. 46Niźaśa anćhukki anćhuka oqśñinakźkiśqaś oqźnasaź nïki, ¿ćhhulu onanś anćhuk tanźnasaxo? Niźaśa ni Romźta taśa mayñinakaki nïź maśinakźkiśqaś oqźa. 47Niźaśa anćhukki anćhuka jilanakźkiśqaś tsänakź nïki, ¿ćhhulupan wali khes nïxo? Niźtaśaqaś päćha ni ana Yöś kirïñi źoñinakami. 48Anćhukki źkayi quśśiś khiśtanćha, anćhuka tsewkta Yöś Ephki źkayi quśśiśśa, xalla niźta irata quśśiś khiśtanćha.\nNuevo Testamento Chipaya © Sociedad Bíblica Boliviana, 2004.\nLearn More About Ew Testamento Chipay Tawqkistan


COVID-19 usu uñstipanx, taqinin utan jist'antat jakapxañap Caranavin amtawiyapxi\nCaranavi thakhinak qulla umamp chhixsuyasipki (Jamuqa: BTV)\nCaranavinx pä markachiriw COVID-19 usump usuntat utji, yaqhanakas usuntatarakiw jikxatasipxaspa, ukatw aka marka irpirinakax tantachasiwiyapxtha, taqinin utan jist’antat jakapxañap amtawiyapxtha sasaw tata Daniel Paucarax arsuwiyi, jupax uka jach’a marka irpirirakiwa.\n“Kamach amtawiyapxtha, municipio kamachiw utji, chikärmat uksarux jichhürux taqin utan jist’antat jakañaw utji. Uñjapxäwa, pä (COVID-19) usutaw utji, yaqhanakax jikxatañäskarakiwa” sasaw jupa tata irpirix arsuwiyi.\nQullirinakax Caranavit Chukiyawuruw jutxapxi. Jupanakarux yaqhip markachirinakaw jan walt’ayawiyapxi, ukatw jutxapxi. Qullirinakan kutt’apxañapatakix jichhürux departamentosan qullañ p’iqichirinakampiw (SEDES) aruskipäxa sasaw sawiyaraki.\n“Taqiniw yatiqañasa, yanapt’asiñaw utjañapa ukata. COVID-19 usu jan saratatañapatakix amtanakaw phuqhaña, sumaw sarnaqasiñasa. Ukhamatak (uka usutx) jark’aqassna, janiw yaqhax utjkiti. Janiw kuna qullas qullasiñatak utjkiti, amtanak phuqhasakiwa, markachirinakax suma sarnaqasipxañaparakiwa” sasaw jupa tata irpirix arsuwiyi./RAR


Éxodo 20 QA97 - Diosajj take aca arunacwa parläna: - Bible Search\nDiosan Tunca Camächi arunacapa\n1Diosajj take aca arunacwa parläna:\n2“Nayätwa juman Tatitu Diosamajja, nayaw Egiptotjja apsunsma cawqhantejj sirviñampi t'akhesiscayäta ucqhatjja.\n3“Janiw jumajja nayat sipana yakha diosanacjja uscusïtati.\n4“Janiw cuna casta uñtan diosanacsa lurasïtati, ni alajjpachancqui ucanacar uñtatsa, ni aca orakenjja cunanacatejj utjqui ucanacar uñtatsa, uqhamarac kota mankha orakenquirir uñtatsa. 5Janiwa uca diosanac nayrakatan alt'asïtati, janiraquiw yupaychätasa, naya sapaquïtwa jumana Tatitu Diosamajja, janiw muncti yakhanacampïpjjañama, nayaraquiwa mutuyaracta awquinacan juchanacapatsa, uqhamarac cunapachatejj nayar uñisipquitu ucqhajja wawanacarusa, allchhinacarusa, allchhinacan wawanacaparusa. 6Ucampis nayajj qhuyapt'aytwa waranka wawanacapan wawanacaparu, qhitinacatejj munapquitu, uqhamarac camachi arunacajjarus phokhapqui ucanacarojja.\n7“Janiwa Tatitu Diosaman sutipjja inamayataqui aytasïtati, jupasti inamay sutip aytasirirojj mutuyaquipuniniwa.\n8“Amtasïtaw samarañ urutjja, uca urojj Diosaru jach'añchañataqui, 9jumasti sojjta uruw irnakasïta, take cuntejj jumatac lurasiñ muncta ucanaca, 10ucampis pakallköri samarañ urusti Tatitu Diosamaru loktatawa. Ucatsti uca urojj jumajja janipuniw cunsa lurätati, ni yokamasa, ni phuchamasa, ni sirvirinacamasa, ni uywanacamasa, ni utaman jacqui uca jaya marcanquir jakesa cunsa lurapjjañapäquiti. 11Tatitusti sojjta urunwa alajjpacha, aca orake, kotanaca, uqhamarac cunanacatejj ucan utjqui ucanacsa luräna; ucampis pakallko urunjja samaränwa. Uca laycuwa Tatitojj bendice samarañ ururu, uqhamarac arsuraqui uca urojj juparu loktatätapa.\n12“Awquimaru, taycamaru jach'añcham, uqhamata Tatitu Diosamajj churcätam uca orakena jaya maranac jacañamataqui.\n14“Janiw yakhanacampi wachok lurätati.\n16“Janiw jake masima contrajja cuna c'ari arunacsa parlätati.\n17“Janiw munapayätati jake masimana utapsa, ni warmipsa, ni sirvirinacapsa, ni vacapsa, ni asnopsa, ni cunanacapatejj utjqui ucanacsa.”\nIsraelitanacan Diosaru ajjsarapjjatapa\n18Takpach israelitanacaw uñjapjjäna llijullijunacsa, ist'apjjaraquïna khejjokhejjonaca, trompetanacan suenanacapsa, uqhamarac kollut wali jiwk'enac mistursa; ucatsti jupanacajj wali ajjsarayasisajj jayatacwa uñch'uquipjjäna. 19Ucatsti Moisesarojj sapjjänwa:\n—Jumasti parlapjjeta, nanacasti ist'apjjämawa. Ucampis Diosajj jan parlcpanti nanacampejja, uqhamat jan jiwañanacajjataqui —sasa.\n20Moisesasti israelitanacarojj saraquïnwa:\n—Jan ajjsarapjjamti. Diosasti jutiwa jumanacaru yant'añataqui, uqhamarac jupajj muniwa take horasan jupar ajjsarasa jan jucha lurapjjañanacama.\n21Ucampis israelitanacajj cawqhancapcäntejj ucqhatjja janiw onjjtapcänti. Uccañcamasti Moisesajj cawqhanccäntejj Diosajj uca ch'amac kenayarojj jac'achascaquïnwa.\nDiosajj mä altar lurapjjañapataquiw jayti\n22Tatitusti Moisesarojj sänwa:\nIsraelitanacarojj aqham sätawa: ‘Jumanacasti uñjapjjtawa, nayajj alajjpachatpacha jumanacampi parliri. 23Jumanacajj janiw yakha diosanaca lurasipjjätati koritsa ni kollketsa nayarjama yupaychapjjañamataquejja. 24Jichhasti nayataqui mä altara lak'at lurarapipjjeta, ucatsti uca altarjjarojj takpach nact'ayata sacrificionaca, uqhamarac sumancañataqui sacrificionac loktapjjeta ovejanacamata, uqhamarac vacanacamatsa. Nayasti jutasinjja bendicipjjämawa take orakena, cawqhanacantejj nayan sutejjajj amtatäñapa muncäjja ucqhanacana. 25Ucampis kalanacattejj altara waquicharapipjjetäta ucajja, janiw herramientampi lek'et kalanacatjja lurapjjätati. Herramientampi lek'et kalanacampi lurat altarajj janiw walïcaspati. 26Uqhamarac nayan altarajjasti jan gradani luratäñapaquiwa, uqhamata jumanacajj maqhatasinjja cuerponacaman k'alaläqui ucjja jan uñacht'ayapjjañamataqui’ —sasa.


Levítico 8 QA97 - Tatitojj Moisesaruw parläna; aqham - Bible Search\nAaronampina, wawanacapampina Diosar catuyasipjjatapa\n1Tatitojj Moisesaruw parläna; aqham saraquïnwa:\n2“Jichhajj Aaronampiru, wawanacapampiru irpjjarum, uqhamaraqui sacerdotenacan isinacapsa caturaquim, uca quipcaraqui catuyaña aceitsa, uca quipcaraqui cuna orko vacatejj jucha luratata Tatitur loktasqui ucanacsa, uqhamaraqui paypacha orko ovejanacsa, uca quipcaraqui cawquïri canastillotejj jan levaduran t'ant'anaca churañataqui uscutäqui ucanacsa, 3ucatsti take israelita jakenacarojj Tatitumpi Jiquisiñ Carpar mantañäquisa uca chekaru tantacht'araquim” sasa.\n4Moisesasti, cunjämtejj Tatitojj siscatayna uqhamarjamaw phokharaquïna, take jakenacasti Tatitumpi Jiquisiñ Carparu mantañäquisa uca chekaruw tantacht'asipjjaraquïna. 5Ucat jakenacarojj saraquïna: “Tatitojj uqham siwa” sasa.\n6Ucat Aaronampiru, wawanacapampiruw jawsäna, ucatsti umampiw jarekaraquïna. 7Ucat Aaronarojj túnica sat isimpiw uchantaraquïna, cinturonampi jiythapisinsti, capampiw isthapiyaraquïna; ucatsti efod isimpiw uscuraqui, ucatsti uca efodjja pachpa cintapampiw wali chint'araquïna. 8Ucjjarusti pectoral isimpiw uscuraqui, uca pectoral sisqui ucarusti Urim, uqhamaraqui Tumim ucanacwa uscuraquïna. 9Ucatsti mä ch'okañampiw p'eketjja ch'okantaraqui, nayräjja para patjjarusti, cuna kori placatejj utjcän ucwa ucharaquïna, ucawa sacerdoteru tucuyjjaraqui, cunjämtejj Tatitojj Moisesaru siscatayna uqhamarjama.\n10Ucjjarusti Moisesajj catuyañ aceitwa aptaraquïna, ucatsti cawqhatejj kollanäqui uca patjjaruw warjjataraqui, uqhamaraqui cunanacatejj uca mankhan utjcän ucanacarusa, uqhamatwa take ucanacjja Tatitur catuyjjaraquïna. 11Uca pachpa aceitempiraquiw altarjja pakallko cuti ch'allt'araquïna, ucatsti altarjjaru uqhamaraqui cunanacatejj altaran utjcän ucanacjjaruw warjjatjjaraquïna, uqhamaraqui ucan mä tinajajj utjcän ucjjarusa, uqhamaraqui uca tinaja utt'añaparusa, uqhamat take ucanaca Tatitur catuyjjañataqui.\n12Ucjjarusti Moisesajj uca catuyañ aceitjja Aaronan p'ekepjjaruraquiw warjjatäna, uqhamat sacerdoteta Diosar catuyjjañataqui. 13Uqhamaraquiwa Aaronan wawanacaparusa jawsaraqui jupa jac'aru, ucatsti tunicanacampiw isthapiyaraqui, cinturanaca jiythapisinsti, ch'okasiñanacampiw p'ekenacaparojj ch'okjjataraquïna, cunjämtejj Moisesarojj Tatitojj siscatayna uqhamarjama.\n14Ucjjarusti Moisesajj cuna orko vacatejj jucha luratata loktascän ucwa irptayaniraquïna, ucatsti Aaronampi, wawanacapampejj uca orko vacan p'ekepjjaruraquiw amparanacapa lokjjatapjjäna. 15Ucat Moisesajj qharinucjjaraquïna, ucatsti luc'ananacapampi wila aptasajja altaran utjcänsa uca wajjranacwa uca wilampi jawiräna, uqhamat k'omachañataqui, ucat jilt'iri wilsti altar cayuruw warnokjjaraquïna. Uqhamaw altarajj k'omachata, uqhamaraqui Tatitur loktata uñjasjjaraquïna.\n16Ucjjarusti Moisesajj jiphillanacan take liq'inacapwa caturaquïna, take jiphillanacana utjquis uca liq'inaca, q'iwchjjan utjquis uca liq'inaca, paypacha maymurjjancquisa uca liq'inaca, ucatsti take uca liq'inacjja altarjjaruw nact'ayjjaraquïna. 17Ucampisa uca vacat jilt'anacsti, lip'ichipa, aychapa, uqhamarac yakha jilt'anacjjarusti, campamentot ankäjjanwa ninampi naqhantayjjaraquïna, cunjämtejj Moisesajj Tatitut arunac catokcatayna uqhamarjama.\n18Moisesasti cuna orko ovejatejj naqhantayaña ofrendata loktañataquïcäna ucwa jac'aru irptayaniraquïna, ucatsti Aaronampi, wawanacapampiw, uca orko ovejan p'ekepjjarojja amparanacapa lokjjatapjjaraquïna. 19Ucat Moisesajj uca oveja qharinucjjaraquïnwa, ucan wilapsti altar patjjaru, uqhamaraqui altar muytataruw waratatjjaraquïna, 20uca ovejan aychapsti qharinucjjaraquïnwa, ucatsti p'ekenacsa take jilt'anacsa, liq'sa naqhantayjjaraquïnwa; 21ucatsti janc'aquiw uca ovejan jiphillanacapsa, chhuchhullinacapsa jarekjjaraquïna, ucatsti take ucanacjja altarjjaruw nact'ayjjaraquïna Tatitutaquejja mä suma ofrendäcaspasa uqhama, cunjämtejj Tatitojj Moisesarojj siscatayna uqhamarjama.\n22Ucatsti Moisesajj janc'aquiw yakha orko oveja irptayaniraqui, cawquïritejj sacerdoteta Tatitur catuyasiñataqui uscutäqui uca, ucat Aaronampi, wawanacapampisti uca ovejan p'ekepjjaruw amparanacap lokjjataraquïna. 23Ucat Moisesajj qharinucjjaraquïna, ucatsti mä juc'a wila caturaqui, uca wilampisti Aaronaruw cupi jinchut jawt'araqui, uqhamaraqui cupi amparapana tayca luc'anaparusa uca quipcaraqui cupi cayupan tayca luc'anaparusa. 24Ucatsti Aaronan wawanacaparuw jawscatasiraqui, uca quipcaraquiwa ucanacarojj cupi jinchupata wilampi jawirt'araqui, uqhamarac cupi amparan tayca luc'anaparusa, uqhamaraqui cupi cayun tayca luc'anaparusa; ucat wila jilt'sti altar pataru, uqhamaraqui uca altar muytataruw waratatjjaraqui.\n25Ucat Moisesajj liq'i caturaqui wich'inqhampi, uqhamaraqui take liq'i jiphillanaca, cuna liq'itejj q'iwcha patjjancqui ucanaca, uqhamaraqui paypacha maymurunaca, liq'inacapamppacha, cupi charampi cuna. 26Cuna canastillonacatejj ucan utjcäna jan levaduran t'ant'ani cuna, cunatejj Tatitun nayrakataparu uchascäna, ucanacatsti Moisesajj mä jan levaduran t'ant'a aptaraquïna, uqhamaraqui mä t'ant'ampi cunatejj aceitempi chaputäcäna uca quipcaraqui mä sillp'a t'ant'ampi, take ucanacsti liq'inacampi uqhamarac uca cupi charampi chicwa apnokaraqui; 27ucatsti take ucanacjja Aaronan amparapjjaruw uscjjaraqui, uqhamarac wawanacapan amparanacaparuw catuyaraqui, uqhamat Tatitun nayrakataparu cunjämatejj loktañajj waquisqui uqhamarjama lurapjjañanacapataqui. 28Ucatsti Moisesajj take ucanacjja jupanacan amparanacapatjja wasitatwa apakjjaraquïna, ucatsti altarjjaruw nact'ayjjaraquïna cawquïri uywatejj catuyasiñatac loktatäcän uca uywampi chica, ucasti Tatitutaquejj mä suma k'apquiri ofrendat loktataraquïnwa.\n29Ucjjarusti Moisesajj pecho caturaquïna, ucat ucampiw Tatitun nayrakataparu uñstaraquïna cunjämarutejj waquisqui uqhamarjama. Cuna orko ovejatejj Tatitur catuyasiñataqui sacrificiot loktatäcän ucatjja ucawjapï Moisesarojj wact'jjaraquïnjja, cunjämtejj Tatitojj siscatayna uqhamarjama.\n30Ucat Moisesajj janc'aquiw cuna aceitetejj Tatitur catuyasiñataqui uscutäcänjja uca aceite caturaquïna, uqhamaraqui cuna wilatejj altar patjjanccäna ucampi, ucatsti ucampiw Aaronaru, uqhamarac wawanacaparusa ch'allt'araquïna, uqhamarac jupanacan sacerdotëña isinacapjjarusa. Uqhamwa Aaronaru, wawanacaparusa, uca quipcaraqui sacerdotëña isinacaparusa Tatitur catuyjjaraquïnjja.\n31Ucatsti Moisesajj Aaronampiru, wawanacapampirojj saraquïnwa: “Uca aychsti Tatitumpi Jiquisiñ Carpar mantañäquis uca chekan khatiyapjjam, ucatsti uca pachpan mank'antapjjaraquim cuna t'ant'atejj Tatitur catuyaña canastillon utjqui ucampi, cunjämtejj Tatitojj sisquitu uqhamarjama: ‘Aaronampi, wawanacapampiw aca t'ant'jja mank'apjjani’ sasa. 32Ucatsti cuna aychatejj, uqhamaraqui cuna t'ant'atejj jilt'cani ucanacsti k'ala naqhantayjjapjjaraquim. 33Uqhamarusa janiraqui jayar sarapjjamti Tatitumpi Jiquisiñ Carpatjja, ucat pakallko uru phokhasiñapcama imapjjaraquim, uca pakallko urunwa phokhasiraqui jumanacan Tatitur catuyasipjjatamajja. 34Tatitusti saraquiwa, cuntejj jumanacajj jucha lurapcäta ucat pampachäwi jicjjatañataquejj, cunjämtejj jichhajj lurapctajj uca quipcaraquiw lurapjjäta. 35Uca laycu, jumanacasti pakallko uruw kheparapjjäta Tatitumpi Jiquisiñ Carpar mantañäquisa uca chekana, uruy arumawa pakallko uru phokhasiñcama ucancapjjäta. Tatitun arunacaparusti ist'apjjaraquim, ucatsti janiw jiwapcaraquïtati, ucaw Tatitun arunacapajja” sasa.\n36Aaronampi, wawanacapampisti, cuntejj Tatitojj Moisesarojj siscatayna uqhamarjamaw phokhapjjäna.


2 Corintios 11 - Holy Bible [Aymara Bible 1997] - (2Cor 11)\nNayajj muntwa jumanacajj llamp'u chuymampi nayar ist'apjjañama, nayajj mä lokhe jaker uñtatas parlctsa ucasa.\nJumanacatjja nayajj wal llaquista, Diosat jutir munasiñampiraquiw celapjjsma, jumanacarusti Cristompiraquiw parlthapiyapjjsmajja. Ucatsti nayajj jumanacarojj Cristoruw uñstayañ munapjjsma, mä k'oma jan chach uñt'ir tawakor uñtata mä sapa chachampi casarasiñataqui.\nCunjämatejj catarejj Eva warmirojj wali c'arinacapampi sallkjänjja, uqhamaraquiw nayajj jumanacatjja llaquista: “Acanacajj amtäwinacapan sallkjayasipcanicha” sasa, uqhamäspa ucajj jumanacajj saraktasjjapjjasmawa, Cristor k'oma chuymampi sirviñatjja.\nJumanacajj wali sum catokapjjtajja qhitinacatejj yakha Jesusjjat parlasis purisipqui ucanacarojja, cawquïr Jesusattï nanacajj parlapcsman ucat sipansa. Uqhamaraquiw yakha ajaysa sum catokapjjtajja cuntï nanacat catokapcäyätas uca Ajayut sipansa, yakha arunacsti sum catokapjjaractajja khespiyasiñ arunac churapcsmas ucat sipansa juc'ampi.\nNayan amuyatajjatjja janiw uca jach'a apostolonacatjja jisc'äcti, cawquïrirutejj jumanacajj arcapcta ucanacatjja.\nParlatajjajj inas jan sumäcchiti ucampis yatitanacajjajj janiw uqhamäquiti. Acsti jumanacarojj uñacht'ayapjjsmawa, take cuntejj lurapcta ucanacana.\nCunapachatï evangelio arunac jumanacar parlapcäyäsmajja jan cuna mayisa, nayapacha jisc'ar tucusa, jumanacajj jach'ar aptatäpjjañamataqui, ucach jan ucajj, ¿jan walïcjjejja?\nYakha iglesianacatwa juc'ampis kollkjja maytjja, cuntejj churapquitäna ucanacampi jumanacar sirviñataqui.\nJumanacampïcäyät ucqhajja pist'ayasiñanacanwa sarnakäyätjja, ucampis janiw qhititaquis mä llaquïcäyätti, jan ucasti Macedonia toket jutir jilatanacaw cunatejj jan utjquitäna ucjja churapjjetäna. Jumanacatsti janiw cuns mayipcäyäsmati jan qhitirus llaquisiyascañ laycu, jichhas janipuniw mayipcämati.\nCunjämatejj Criston cheka cancañapa sum uñt'tjja, uqhamaraquiw yatta janiw qhitis nayarojj aca cusisiñajj-jja apakquitaspati take Acaya tokenjja.\n¿Cunatsa aqham parltjja? ¿Janich jan ucajj jumanacar munapcpachäsmajja? Diosajj yatisquiw walpun munapcsma ucjja.\nUcampis cuntï lurcta ucjja lurascaquïwa, uqhamata qhitinacatejj cuna c'arinacsa thakapqui, nanacjam tucuñ munasa suman uñt'ayasiñataquiraqui, ucanacar jan uqham lurañapataqui.\nJupanacasti c'ari apostolonacaquïpjjewa, sallkjerinacaraqui, Criston apostolonacapäcaspas uqhamaw tucupjje.\nAcajj janiw cunäquisa; pachpa Supayapuniw uqham mä khana angeläcaspas uqham tucujja.\nUcataracwa uca Supayar sirvir jakenacajj mä suma jakenacäcaspas uqham tucupjjaraquejja. Ucampis jupanacajj luratanacaparjamaw tucusipjjani.\nMayampwa sapjjsma: Jan qhitis nayarojj mä lokherjam uñjitpati. Ucampis jumanacatejj mä lokherjam uñjapjjchistajja, uqhamajj jaytt'apjjet lokjam parlañajjataqui, nayajj mä juc'a jach'a jach'a tuct'añajjataqui.\nAcjja janiw Tatitun parlayatati sisctjja, jan ucasti mä lokher uñtataw parlasctjja, ucataracwa jach'a jach'a tucuñ munasctjja.\nNiyaquejjay walja jakenacajj luräwinacapatjja jach'a jach'a tuct'apjjchejja, nayajj uqhamaraquiw tuct'äjja.\nJumanacajj wali yatiñaninacäpjjstajjaya, ucampis catokasipcaractawa uca lokhe jakenacarojja.\nUcampis jumanacajj janiw arsusipctati uca ch'amampi sirviyasirinacarojja, jumanacan tucjirinacarusa, jumanacar jisc'achirinacarusa, uqhamarac jumanacar nuwirinacarusa.\nAca parlatajjajj p'enkasiycchitu ucasa, chekpachansa nanacajj jumanacataquejj sinti alt'at chuymaniw tucupjjäyätjja, uca jakenacjama jumanacaru lurañataquejja. Ucampis mayninacajj jan cun ajjsarasasa lurapcchejja, nayajj jupanacjamaraquïyäwa, aca parlatajjajj mä lokhe jaken parlapjamäcchi ucasa.\n¿Hebreöpjjeti jupanacajja? Nayajj hebreoraquïtwa. ¿Israel marcanquirïpjjeti? Nayas uca marcanquiriraquïtwa; ¿Abrahaman wawanacapäpjjeti? Nayas ucaraquïtwa.\n¿Criston sirvirinacapäpjjeti? Nayajj jupanacatsa juc'ampïtwa. Acanac parlasajj inas mä lokhe jakjama parlsta. Jupanacat sipansa juc'ampwa irnaktjja, uqhamarac jupanacat sipansa juc'ampi jawk'jataw uñjastjja. Walja cutiw carcelar llaventapjjetu, walja cutiraquiw jiwañatsa khesptjja.\nJudionacatjj pheska cutiw quimsa tunca llätuncan asut'jja catoktjja.\nQuimsa cutiw lawampi jawk'japjjetu, mä cutisti kalampiraquiw c'upjapjjetu. Quimsa cutiw kotanjam sarcäyät ucqhajj barcojj kotaru jalantäna, uqhajj niyapuniw jiwta, mä arumampi mä urumpiw kotan khantatïyätjja.\nWalja cutiw sarañanacancta, ucatsti walja cutiraquiw jawiranacampis niya apayasta, lunthatanac toketsa ajjsarañajjajj utjaraquïnwa, pachpa marca masinacajjatsa uqhamarac jaya jakenac toketsa. Walja cutiw marcanacan jan walt'añanacan uñjasta, uqhamaraqui wasaranacansa, kotansa; ajjsarañajjasti janiraquiw jayanccänti c'ari jilatanac taypinsa.\nWalja cutiw irnakäwinacan uqhamaraqui jan walt'añanacan uñjasta; walja cutiraquiw jan iquin cuna sarnakta; mank'ats awtjata umats pharjataw sarnakta; walja cutiwa ayunas sarnakta; thayansa thayjata, jan isin cuna.\nTake acanacatsa uqhamarac yakhanacatsa, sapüruraquiw iglesianacatjj llaquista, uca llaquisti mä jathi k'epir uñtataraquiw nayataquejja.\nMaynitejj t'uqha uñjaschi ucajja, naya pachpas t'uqhäquirista uqhamätwa. Mä jilatarutï tincuyapjjchi ucajja, nayataquejj p'enkasiñatsa, colerañjamaraquiwa, ucatjja wal llaquisiracta.\nJach'a jach'a tucuñ waquischi ucqhajja, nayajj take uca t'uqha cancañanacajjatwa jach'a jach'a tucöjja.\nJesucristo Tatitusan Dios Awquipajja, qhititï wiñayataqui yupaychatäñapäqui ucajj yatisquiwa chekpuni sascatajj-jja.\nDamasco marcanccäyät ucqhajja, Aretas sat reyir sirviri gobernadorajja, guardianacwa marca puncunacarojj uscuntäna nayar catuntañataqui,\nucampis ventanatwa mä canastat warcokapjjetäna marca perkanjama, uqhamataracwa jupanacan amparapatjja jaltjjäyätjja.


Lucas 13 | Online Bible | New World Translation\nArrepentisiña jan ukajj jiwaña (1-5)\nJan achoqer higos arbolat parlir uñachtʼäwi (6-9)\nSábado urunwa mä usut warmirojj qollasi (10-17)\nMostaza jathampita levadurampit parlir uñachtʼäwinaka (18-21)\nKʼullku punknam mantañatakejj chʼamachasiñaw wakisi (22-30)\nHerodes, ‘uka qamaqe’ (31-33)\nJerusalenatwa Jesusajj wal llakisi (34, 35)\n13 Uka urunakanjja mä qhawqhaniw uka cheqankapjjarakïna. Pilatojj Galileankir jaqenakan wilapwa jupanakan pachpa sacrificionakapamp kitanti sasaw Jesusar yatiyapjjäna. 2 Uk satasti jupajj akham sarakïnwa: “¿Uka jaqenakajj Galileankir taqe jaqenakat sipans jukʼamp juchanïpkaspasa, ukatsa jupanakajj ukham jiwayat uñjasipkaspa ukhamti amuyapjjta? 3 Janiwa. Nayajj sapjjsmawa, janitï jumanakajj arrepentisipkäta ukhajja, ukham jiwayatarakiw taqenis uñjasipjjäta. 4 Jan ukajj Siloam cheqankir mä torrejj tunka kimsaqallqoni jaqenakar tinkjjatasin jiwaraykäna uka toqetjja, ¿kunjamsa amuyapjjta? ¿Jupanakajj Jerusalén markan jakir taqe jaqenakat sipansa jukʼamp juchanïpkaspas ukhamti amuyapjjarakta? 5 Janiwa. Nayajj sapjjsmawa, janitï jumanakajj arrepentisipkäta ukhajja, jupanakjam jiwayatarakiw taqenis uñjasipjjäta” sasa. 6 Ukatjja akham sasaw jupajj mä uñachtʼäwit parlarakïna: “Mä jaqejj uvas yapunïnwa, mä higos arbolaw uka yapupan ayruntat* utjarakïna. Achunak thaqeriw jupajj jutäna, ukampis janiw kuns jikjjatkänti.* 7 Ukatwa jupajj uvas yapuchiripar akham säna: ‘Kimsa maraw nayajj aka higos arbolan achunakap thaqerejj jutta, ukampis janiw kunsa jikjjatkti.* ¡Ukhamajj apsjjam! ¿Kunatakirak oraq inamay katjjasiskanisti?’ sasa. 8 Uk satasti jupajj sarakïnwa: ‘Tata, aka maramp suytʼañäni, nayaw muytpach qʼawsusin wanumpi uchantäjja. 9 Sum achoqani ukhajja, walïniwa, ukampis jan achoqkani ukhasti, apsjjätawa’ sasa”. 10 Ukatjja mä sinagoganwa jupajj sábado urun yatichaskäna. 11 Wali kʼumthapit mä warmiw ukankarakïna, janiw cheqaptirjamäkänti. Juparojj mä demoniow mantasin tunka kimsaqallqon maranak ukham usuntayatayna. 12 Jesusajj jupar uñjäna ukhajja, akham sasaw säna: “Warmi, jumajj uka usumat walikëjjtawa” sasa. 13 Ukatjja amparampiw jupar loqjjattʼäna, ukaratpachaw uka warmejj cheqaptjjäna, ukatsti Diosaruw jachʼañchäna. 14 Jesusan sábado urun qollatap uñjasajja, sinagogan pʼeqtʼir mä jaqejj akham sasaw colerasisajj jaqenakar säna: “Trabajiñatakejj sojjta urunakaw utji. Ukhamasti uka urunakaw qollayasir jutapjjañama, janiw sábado urun ukajj lurasiñapäkiti” sasa. 15 Ukatsti Tatitojj akham sasaw jupar säna: “Kʼari chuyman* jaqenaka, ¿janit jumanakajj sábado urun vacsa, jan ukajj asnsa jararasin umtʼayir jikhapkta? 16 Aka warmejj Abrahanan wawapawa, jupajj tunka kimsaqallqon maranakaw Supayan* katuntat uñjasïna. Ukhamajj ¿janit jupar sábado urun usupat qollañajj wakiskänjja?” sasa. 17 Jupajj ukanak parlaskäna ukhajja, jupa contra saytʼir jaqenakajj taqeniw phenqʼachat uñjasipjjäna. Taqe jaqenakasti uka musparkañ luräwinakap uñjasajj wal kusisipjjäna. 18 Ukjjarusti jupajj sarakïnwa: “¿Diosan Reinopajj* kunamp sasisa, jan ukajj kunarus uñtasiyäjja? 19 Diosan Reinopajj* mä mostaza* jathampi* sasiwa, mä jaqew huertapar uka jatha phawantäna.* Mä arbolar tukuñkamaw uka jathajj jilsüna. Jamachʼinakas ramanakaparuw tapachasipjjäna” sasa. 20 Mayampiw jupajj akham säna: “¿Kunarus Diosan Reinop* uñtasiyäjja? 21 Diosan Reinopajj* levadurampi sasiwa, uka levadura aptasaw mä warmejj tunka kilo* jakʼur kitantäna. Ukatsti taqpach masaruw uka levadurajj poqtayarakïna” sasa. 22 Jerusalén markar sarkasasti, Jesusajj markat marka sarasaw jaqenakar yatichäna, jiskʼa markanakar mantasas yaticharakïnwa. 23 Ukatjja mä jaqew jupar akham säna: “¿Tata, jukʼanirukit salvasini?” sasa. Jupasti akham sasaw jupanakar sarakïna: 24 “Kʼullkʼu punknam mantañatakejj walpun chʼamachasipjjam. Nayasti sapjjsmawa, waljaniw mantañ munapjjani, ukampis janiw mantapkaniti. 25 Utanejj sartasin punku sum llawintjjani ukhajja, anqäjjan saytʼataw jumanakajj uñjasipjjäta, akham sasaw punku leqʼepjjarakïta: ‘Tata, llawirapjjeta’ sasa. Jupasti akham sasaw jumanakar sapjjätam: ‘Jumanakajj kawkitäpjjstajjaya, janiw nayajj yatkti’ sasa. 26 Jumanakajj akham sasaw sapjjarakïta: ‘Juman uñjkatarakis manqʼasipkta umasipktjjä, nanakan utjki uka jachʼa thakinakansa yaticharaktasä’ sasa. 27 Jupajj akham sapjjarakïtamwa: ‘Jumanakajj kawkitäpjjstajjaya, janiw nayajj yatkti. ¡Nayat jitheqtapjjeta, jan walinak lurir jaqenaka!’ sasa. 28 Kunapachatï Abrahanaru, Isaacaru, Jacoburu ukhamarak taqe profetanakar Diosan Reinopan* uñjapjjäta, ukatjja jumanakajj anqar jaqonukut uñjasipjjäta ukhajja, ukanwa jachapjjäta, laka chʼakhanaksa tʼurusipjjäta. 29 Ukatsti jaqenakaw inti jalsu toqetsa, inti jalant toqetsa, alay toqetsa, aynach toqetsa jutapjjani, jupanakarakiw Diosan Reinopan* mesan qontʼasipjjani. 30 Khitinakatï qhepankapki ukanakatjja yaqhepajj nayrankapjjaniwa, nayrankapki ukanakatsti yaqhepajj qhepankapjjarakiniwa” sasa. 31 Uka horasanjja mä qhawqha fariseonakaw jupan ukar jutasin akham sapjjäna: “Akat mistusin sarjjam, Herodesaw jiwayañ muntam” sasa. 32 Uk satasti jupanakar sarakïnwa: “Sarapjjam, uka qamaqerojj* akham sanipjjam: ‘Jichhürumpi qharürumpejj demonionakwa nayajj alissuskäjja, usutanakwa qollarakëjja, ukampis jurpüruw ukanak lurañ tukuyaskäjja’ sasa. 33 Ukampirus nayajj jichhürusa, qharürusa, jurpürus saraskakiñajawa. Jerusalén anqäjjanjja janiw* mä profetarojj jiwayasiñapäkiti. 34 ¡Jerusalén, Jerusalén, profetanakar jiwayir marka, juman ukar khitanit jaqenakar qalamp kʼupjir marka! ¡Qhawqha kutiw nayajj wawanakamar tantachañ munayätjja, kunjamtï wallpajj chhiwchhinakapar* chheqa* manqhapar jawsthapki ukhama! Jumanakasti janiw munapktati. 35 Jumanakan templomjja* Diosajj apanukuniwa. Nayajj sapjjsmawa, ‘¡Jehová* Diosan sutipjjar jutki ukajj bendisitäpan!’ sasin sapkäta ukapachkamajja, janiw mayampsa uñjapkitätati” sasa.\n^ Variante: “mallkit”.\n^ Variante: “jakkänti”.\n^ Variante: “jakkti”.\n^ Jan ukajja, “Gobiernopajj”.\n^ Palestina markanjja, uka jiskʼa semillajj pusi metrotsa jilaw jilsuspa, ramanakanirakiwa.\n^ Variante: “semillampi”.\n^ Variante: “willintäna”.\n^ Jan ukajja, “kimsa jachʼa medidanaka”.\n^ Jan ukajja, “Gobiernopan”.\n^ Variante: “zorrorojj”.\n^ Jan ukajja, “janipuniw”.\n^ Variante: “chiwchinakapar”.\n^ Variante: “chʼeqa”.\n^ Griego arunjja, “Jumanakan utamjja”.


Bible in one year - Aymara Bible 1997 - October 19\n1. Tatitusti siwa: “¡Ay, cunaquïcani awatirinacatjja, cawquïrinacatejj ovejanacajj-jja chhakhayapjje, uqhamaraqui ananucupjje ucanacataquejja!”\n2. Israelan Dios Tatitupasti siwa; cawquïri awatirinacatejj marcapa apnakapqui ucanacarojja: “Jumanacajj ovejanacajj-jja ananucupjjtawa, jaltayapjjtawa, janiraquiw sum awatipctati. Jichhajj waliquiwa, nayajj take jan wali luräwinacamatjja walpunracwa mutuyapjjäma. Naya Tatituw ucjja arsta.\n3. Naya quipcaraquiw ovejanacajj-jja anthapisinjja cawquïri marcanacarutejj chhuqhunucuycta ucata, tantacht'asinsti pastonacaparuw cuttayanjjä, uqhamata walja kallunacanïpjjañapataqui.\n4. Awatirinacwa jupanacaru awatiñapataqui uscurapï, jan cunsa ajjsarapjjañapataqui, ni maynisa chhakhañapataqui. Naya Tatituw ucjja arsta.”\n5. Tatitojj siwa: “Mä uruw purinini cunürutejj Davidajj wawanïcani uca urojja, mä reyi, wali amuyt'ampi apnakañapataqui. Aca marcansti chekaparu, asquiruraqui uñjañapataqui.\n6. Uca reyin apnakañapcamasti Judá orakejj khespiyatäniwa, Israelas take jan walit jarc'akataw jacasini. Aca sutimpiw sutichapjjaraquini: ‘Tatituw jiwasan atipjirisajja’ ” sasa.\n7. Tatitusti siwa: “Juramentonac jan lurañ urusti purininiwa, aqham sasa: ‘Egipto marcat israelitanacaru apsunir Tatitojj jacasquiwa’ sasa,\n8. jan ucasti aqham sasaw juramento lurapjjani: ‘Israelitanacaru amsta tokenquir marcanacata, cawqui marcanacarutejj ananuccatayna ucanacat cuttayanjjiri Tatitojj jacasquiwa’ sasa. Ucatsti pachpa utanacapan jacasipjjaraquini.”\n9. Profetanac toketa arunaca: Chuymajjanjja mayjt'atapunïtwa, janchejjasti wal qhathatiraqui, machata jaker uñtatätwa, vinompi k'ala atipjatäquiristsa uqhama, Tatitun arunacap laycu, uqhamarac Tatitu laycu.\n10. Aca marcasti wachoka jucha lurir jakenacan phokhantatawa, ñankha lurañaru jalir jakenacana phokhantatawa, ch'amanacapsti jan walinac lurañataquiquiw apnakapjje. Ucatwa Tatitojj aca orakjja maldecïnjja, aca orakesti wañsuwayjjaraquiwa, wasara tokenquir pastonacasa k'alaw pharsuwayjjaraqui.\n11. Tatitusti siwa: “Profetanacasa, sacerdotenacasa juchararcamaquïpjjewa, Pachpa templojjanwa jan walinac lurasipquiri jicjjataracta.\n12. Ucatpï jichhajj sarnakäwinacapajja ch'amaca, llust'araquïnejja: Nayaw jupanacarojj nuct'ayäjja. Cunapachatejj jupanacaru luratanacapa wayt'cä ucapachasti, jach'a t'akhesiñanacwa jupanacjjarojj apayanëjja. Naya Tatituw ucjja arsta.\n13. “Samarianquir profetanacarusti nayaw uñjta, cunanacatejj nayaru ñankhachquitu ucanac lurasquiri; Baal diosan sutipjjaruw parlapjje, Israel marcajjarusti thaquipatjja maysaruw saranucuyapjje.\n14. Jerusalenanquir profetanacarusti nayaw uñjta, ajjtascañ luräwinaca lurasipquiri: Wachok juchanac lurapjje, lunthatapjjaraqui, janiraquiw maynis ñankha lurañanacapjja apanucquiti. Jupanacasa, marcan jaquirinacasa, nayataquejj Sodoma, Gomorra marcanacjamäpjjewa.\n15. Ucatwa, naya, take ch'amani Tatitojj, uca profetanaca tokejj aca arunaca arstjja: Jumanacarojj mä c'allc'u mank'a mank'ayapjjäma; venenot umwa umayapjjaraquïma, Jerusalenanquir profetanacata ñankha lurañajj take marcpacharu akantatap laycu.”\n16. Take ch'amani Tatitusti siwa: “Israelitanaca, cuntejj profetanacajj parlapjje ucanacarojja jan ist'apjjamti; parlatanacapasti c'ari arunacaquiwa. Jupanacan amtata arunacacwa parlapjje, janiraquiw nayajj jupanacaru cuna arunacsa churcti.\n17. Arunacajjaru jisc'achirinacarusti sapjjaraquiwa: ‘Take cunas waliquïscaniwa’ sasa. Qhitinacatejj chuymanacapan jan wali amtatanacaparuqui arcapjje ucanacarusti sapjjaraquiwa: ‘Janiw cuna jan walis jutcätamti’ ” sasa.\n18. Ucampisa, ¿qhitis Tatitun amtäwinacapjja yati? ¿Qhitis arunacapjja ist'araqui uqhamaraqui juparusa uñjaraqui? ¿Qhitis arsutaparojj ist'araqui?\n19. Tatitun colerasiñapajj mä jach'a jawir umar uñtatawa, jach'a tutuca thayar uñtatawa, ucatsti ñankha jakenacjjaruw muytaraqui.\n20. Tatitun colerasiñapajja janiw tucuscaniti, jupan amtäwinacapa phokhasiñapcamajja. Mä uruwa puriniraquini cunapachatejj jumanacajj take acanacata amuythapisipjjäta ucajja.\n21. “Janiw nayajj uca profetanacarojj qhitancti, janiraquiw jupanacarojj cuna arunacsa siscti, ucampisa jupanacajj nayan sutejjaru parlañataquejj jalacamaquiw jalsuwayapjjaraqui.\n22. Jupanacatejj nayan amtatanacajja yatipjjasapän ucajja, nayan arunacajjwa marcajjarojj yatiyapjjasapänjja; jan wali thaquinacapatsa cuttayanipjjasapänwa, ñankha lurañanacapsa apanucuyapjjaraquisapänwa.”\n23. Tatitusti siwa: “Jayansa, jac'ansa, nayätwa Diosajja.\n24. ¿Qhitis nayan nayräjjatjja imantasispajja? Alajjpachasa, acapachasa nayampi phokhantatawa. Naya Tatituw ucjja sista.\n25. “Uca c'ari profetanacan parlatanacapjja nayajj ist'twa, jupanacajj nayan sutejjaruw parlañ munapjje, samcanacap toksa nayampis parlapcaspa uqhamwa parlapjje.\n26. ¿Cunapachcamasa uca profetanacajj c'ari arunaca yatiyasipcaquini, jupanacan pachpa amtatanacapjja?\n27. Cuna samcanactejj jupanacajj maynit mayniru parlaquipasipjje ucanacampejj marcajjarojj nayatwa armasiyañ munapjje, cunjämatejj nayra awquinacapajj nayat armasisin Baal diosan khepapa sarjjapjjänjja uqhama.\n28. [28-29] ¡Mä profetatejj mä samca samcaschi ucapachajja khana sispan mä samcaquïtapa, ucampisa arunacajjtejj catokchejja, ucapachasti khana, chekaparu yatiyapjjpan! Janiw trigo jipimpi trigompejj mayaquïcaspati. Arunacajjajj ninjamawa, karkanac ch'iyjiri martilljamawa. Naya Tatituw ucjja arsta.\n30. “Ucatwa nayajj uca c'ari profetanacataquejj sayt'tjja, cawquïrinacatejj jupanaccama nayan arunacajja lunthatasipjje ucanac toke. Naya Tatituw ucjja arsta.\n31. Nayajj cawquïri profetanacatejj jupanacan waquichata arunacapa nayan arunacajjäcaspas uqhama parlapjje ucanac tokew sayt'ta.\n32. Nayajj cawquïri profetanacatejj uca c'ari samcanacapa parlasajj marcajjaru maysaru saranucuyapjje ucanac tokew sayt'ta. Janiw nayajj jupanacaru qhitancti, janiraquiw cuna casta arunacsa churcaractti, uqhamasti jupanacajj janiw marcajjarojj yanapt'apcaspati. Naya Tatituw ucjja arsta.\n33. “Jeremías, mä jaketejja, jan ucajj mä profetasa, mä sacerdotesa jisct'ätam ucapachajja: ‘¿Cawquïrisa Tatitun ewjjapajja?’ sasa. Ucapachasti jupanacarojj saraquim: ‘Tatitojj siwa: Jumanacäpjjtawa nayan ewjjanacajjajja, ucampisa nayajj antutt'äwa’ sasa.\n34. Mä profetatejja, mä sacerdotesa, jan ucajj mä jakesa aca arunaca parlanejja: ‘Tatitun ewjjanacapaw’ sasa, juparusa uqhamaraqui familiaparusa nayaw mutuyaraquëjja.\n35. Cunapachatejj maynejj mä amigoparu, jan ucajj mä familiarusa jisct'anejja, ucapachasti sascaraquiniwa: ‘¿Camsisa Tatitojja? ¿Cunsa jupajj arsu?’ sasa.\n36. Ucampisa jani mayampsa ‘Tatitun ewjjapaw’ sasajj parlapjjamti, ucampisa qhititejj parlani ucarojj, nayaw juparojj cuttayä uca pachpa arunacapajj mä carga tucuñapataqui. Jumanacajj jacquiri Diosana, Tatitu Diosamana arunacapjja jan waliruw tucuyapjjtajja, maysaruw k'ewipjjtajja.\n37. “Jeremías, profetanacaru jisct'am: ‘¿Camsisa Tatitojja? ¿Cunsa jupajj arsu?’ sasa.\n38. Ucarutejj sapjjätamjja: ‘Tatitun ewjjapaw’ sasajja, jupanacarusti saraquim: ‘Tatitojj siwa: Jumanacajj cuntejj janiw parlapjjätati sapcsma uca arunacjja parlasipcactawa,\n39. uca laycuw jichhajj mä cargäpcasmas uqhama aptapjjäma, jumanacaru cawquïri marctejj jumanacarusa, nayra awquinacamarusa churcta uca marcamppacha, ucatsti nayat jayaruw liwt'apjjäma.\n40. Jumanacjjarojj jisc'achjatäñwa apanëjja, uqhamaraqui wiñaya p'enkachjatäñampi, uca p'enkachatäñasti janipuniw cunapachas armatäcaniti.’ ”\n1. Babilonianquiri Nabucodonosor reyejj, Judá orakenquiri Joacim reyin Jeconías yokaparu apasjjatapatsti, uqhamaraqui take jilïrinacampi, irnakerinacampi cerrojo luririnacampi apascäna ucapachasti Tatitojj pä higo canastanaca uñjayitu, templo nayräjjana waynokata.\n2. Maynïrejja wali suma higonacanïnwa, nayrïri achuquir higonacani, ucampisa maynïristi jan wali higonacaniraquïnwa, uca higonacasti sinti jan walipunïnwa, janiw mank'añjamäcaraquïnsa.\n3. Tatitusti ucat jisct'araquituwa: “Jeremías, ¿cunsa uñjta?” sasa. Nayasti saractwa: “Higonac uñjta, cawquïrinacatejj walïqui ucanacasti sinti sumanacapuniwa, ucampisa jan walïqui ucanacasti sinti jan walinacaraquiwa, janiraquiw mank't'añjamäquisa” sasa.\n4. Tatitusti saraquituwa:\n5. “Naya, Israelan Dios Tatitupaw arsta: Judá marcarojj suma higo achunacarjamaw uñtäjja, caldeonacan orakeparu jupanacjja apanuccäyäta ucata. Jupanacarusti sumpunwa uñtaniraquëjja.\n6. Nayaraquiw jupanacarojj suma uñjascä, ucatsti aca marcaruw cuttayanjjaraquï; acanwa jupanacarojj wali suma jacasiyaraquï, janiraquiw mayampi jupanacarojj t'unjcjjäti; ayruntäwa, ucatsti janiraquiw jiq'inuccäsa.\n7. Jupanacarusti mä suma amuyu churaraquï nayan Tatitütajja yatipjjañapataqui; jupanacasti marcajjäniwa, nayasti jupanacan Diosaparaquïyäwa, nayaru take chuymampi cuttanjjapjjatapata.\n8. “Ucampisa Judá oraken Sedequías reyiparusti, jilïrinacaparusa, Jerusalenan jaquirinacarusa, qhitinacatejj aca orakeru kheparapqui, jan ucajj Egiptoru sarasinsa suma utjasjjapjje ucanacarojja, uca jan wali higonacarjamaw uñjaraquï, cawquïri higonacatejj jan walïtap laycojj ni mank't'añjamäquisa ucanacarjama.\n9. Jupanacarusti yakha marcanacataquisa ajjtascaña tucuyä, jisc'achjata, apanucuta, maldecita uqhamaw sarnakapjjani cawqui marcanacarutejj nayajj ananuccä uca marcanacanjja.\n10. Jupanacjjarusti guerranacampi, mach'anacampi, cunayman usunacampwa apayaniraquëjja, cawquïri oraktejj jupanacaru nayra awquinacaparusa churcta ucanjja jan maynisa kheparañapcama.”\n17. Aca uywatamarojj jacayaquimaya, nayasti arunacamarojj phokhäwa;\n18. nayranacajjay jist'arita, muspharcañ arunacam uñjjatañataqui;\n19. aca orakenjja sart'ir jakequïtwa: janiquiy arsutanacam nayatac imantamti;\n20. ajayojjajj wali llact'ataw uñjasi, arsutanacam yatiñ munasa.\n21. Jumaw jach'a jach'a tucurinacarojj tokenoktajja, arsutanacamat sarakerinacajj ñankhachatawa.\n22. Llaquinacamp jisc'achañanacamp nayat jithektayita, arunacam phokhatajj laycu.\n23. Jilïr jakenacas nayatac arusipcanejja, uywatamajj arunacamat lup'iscaquiniwa.\n24. Arunacamajj nayan cusisiñajjawa, arsutanacamajj nayan amuyt'ayirejjawa.\n15. Cunjämatejj jallupachanjja jan sayt'asa umajj ch'akanejja, uqhamar uñtatawa cunatsa colerir warmejja.\n16. Cunjämatejj thayajj jan catthapiñjamäquejja, janirac aceites amparar catjjäsiñjamäquejja, uqhamawa uca warmejj jan jarc'añjamäquiti.\n1. Naya Pablow, Silvanompi, Timoteompi Tesalónica marcan iglesianquir jilatanacaru aca carta apayanipjjsma cawquïri jilatanacatejj Dios Awquiru, Tatit Jesucristoru mayachatäpqui ucanacaru.\n2. Tatit Jesucristompi jiwasan Dios Awquisampejj jumanacar bendispan, sumancañsa churaracpan.\n3. Jilatanaca, jumanacatjja Diosarojj yuspagarapjjapuniñajjawa, asquiwa ac lurañanacajjajja, jumanacan iyawsäwinacamajj jilascatap laycu, uqhamarac maynit maynicama munasiñanacamajj sapürutjamaw juc'ampi utjascaraqui.\n4. Uqhamajj Diosan iglesianacapanjja nanacpachaw cusisiñampi jumanacjjata parlapjjta, llamp'u chuymanïpjjatanacamata, iyawsäwinacama take t'akhesiñ taypina uñacht'ayapjjatamata, uqhamarac llaquisisina t'akhesipjjatanacamatsa.\n5. Acajj uñacht'ayistuwa Diosajj chekapätapa uñjäwipanjja, jumanacaru Diosan marcapar mantayañataqui asquit uñt'asina, ucataracwa t'akhesisipctajja.\n6. Diosajj chekawa jumanacaru t'akhesiyapctam ucanacaru t'akhesiyañataquejja.\n7. Ucatsti chekaraquiw jumanac t'akhesirinacar samarañ churañataqui, uqhamarac nanacarusa, cunürutejj Tatit Jesusajj uñstancani alajjpachat nina taypina ch'amani angelanacapampi jutcani ucapachajja.\n8. Diosar jan catokerinacar mutuyiriw jutani, uqhamarac Tatit Jesucristosan khespiyasiñ arunacapar jan ist'irinacarusa.\n9. Acanacajj wiñay t'unjañampi mutuyatäpjjaniwa, Tatitun nayrakatapatsa jakokanitäpjjaniwa, uqhamarac jach'a cancañapatsa ch'amapatsa,\n10. cunapachatejj Tatitojj qhä urunjja jutcani jupanquirinacampi jach'añchayasirejja, uqhamarac take iyawsirinacapampi jach'añchayasirejja; take aca arunac churapcsma ucarojj iyawsapjjtawa.\n11. Aca amtäwimpiw jumanacataqui Diosar mayipjjtjja Diosajj jumanacar asquit uñt'apjjañapataqui aca jupan jawsäwipana; uqhamaraquiw Diosar mayipjjaracta take suma amtäwinacamarojj ch'amapampi phokhasiñapataqui, cuna luräwinactï iyawsañ toke lurapcta ucanacasa.\n12. Uqhamatwa Tatit Jesucristosan sutipajj jumanacan jacäwinacamampejj jach'añchatäni, jupasti jumanacarojj jach'añchapjjaraquïtamwa, Diosasana, uqhamarac Tatit Jesucristosan qhuyapayasiñapata.


Bible in one year - Aymara Bible 1997 - June 20\n1 Crónicas 3:1-24\n1. Davidan wawanacapajj Hebrón chekan nacipcäna ucanacasti acanacänwa: jilïrejj Amnón satänwa, jupasti Ahinoam ucan wawapänwa, Jezreel chekanquiriraqui; payïristi Daniel satänwa, jupasti Abigail warmin wawapänwa, Carmel chekanquiriraqui;\n2. quimsïristi Absalón satänwa, jupasti Maaca warmin wawapänwa, Gesur ucanquir reyin Talmai ucan phuchaparaqui; pusïristi Adonías satänwa, jupasti Haguit warmin wawanacapänwa;\n3. pheskëristi Sefatías satänwa, jupasti Abital warmin wawapänwa; sojjtïristi Itream satänwa, jupasti Egla warmin wawapänwa, ucasti Davidan warmipänwa.\n4. Davidan uca sojjta wawanacapasti Hebrón chekan nacipjjäna, ucansti pakallk mara sojjta phajjsiniw apnakäna. Ucatsti Jerusalén marcanjj quimsa tunca quimsan mararaquiw apnakaraquïna,\n5. ucansti pusi wawanacampiw naciraquïna: Simea, Sobab, Natán, Salomón ucanaca, take jupanacasti Betsabé warmin wawanacapänwa, Amiel chachan phuchapa.\n6. Ucjjarusti yakha llätunca wawanacaniraquïnwa: Ibhar, Elisama, Elifelet,\n7. Noga, Nefeg, Jafía,\n8. Elisama, Eliada, Elifelet ucanacaraqui.\n9. Take acanacaw Davidan wawanacapänjja, ucampis janiw jaqhutäcänti uñt'atanacapana wawanacapajja. Tamar ucasti jupanacan cullacapänwa.\n10. [10-14] Salomón reyin wawanacapasti acanacänwa: Roboam, Abías, Asa, Josafat, Joram, Ocozías, Joás, Amasías, Azarías, Jotam, Acaz, Ezequías, Manasés, Amón, Josías ucanacaraqui.\n15. Josías chachan wawanacapasti acanacänwa: jilïristi, Johanán; payïristi, Joacim; quimsïristi, Sedequías; pusïristi, Salum ucanacaraqui.\n16. Joacim chachan wawanacapasti acanacänwa: Jeconías, uqhamarac Sedequías ucanaca.\n17. Marcapata jayar apanucutäcäna uca Jeconías chachan wawanacapasti acanacänwa: Salatiel, ucasti jilïr yokall wawapänwa,\n18. uqhamarac Malquiram, Pedaías, Senazar, Jecamías, Hosama, Nedabías ucanacaraqui.\n19. Pedaías chachan wawanacapasti acanacänwa: Zorobabel, Simei ucanaca. Zorobabel chachan wawanacapasti acanacänwa: Mesulam, uqhamarac Hananías, uqhamarac Selumit ucajja jupanacan cullacaparaqui,\n20. ucjjarusti yakha pheska wawanacaparaquiw utjaraquïna: Hasuba, Ohel, Berequías, Hasadías, uqhamarac Jusab-hesed ucanaca.\n21. Hananías chachan wawanacapasti acanacänwa: Pelatías Jesaías ucanaca. Jesaías chachan wawanacapasti acanacänwa: Refaías, Arnán, Abdías, uqhamarac Secanías ucanacaraqui.\n22. Secanías chachan wawanacapasti acanacänwa: Semaías, Hatus, Igal, Barías, Nearías, uqhamarac Safat ucanaca. Takpachanejja sojjtanïpjjänwa.\n23. Nearías chachan wawanacapasti quimsanïpjjänwa: Elioenai, Ezequías, Azricam ucanacaraqui.\n24. Elioenai chachan wawanacapasti pakallkonïpjjänwa: Hodavías, Eliasib, Pelaías, Acub, Johanán, Dalaías, Anani ucanacaraqui.\n1 Crónicas 4:1-43\n1. Judá chachan wawanacapasti acanacänwa: Fares, Hezrón, Carmi, Hur, Subal ucanaca.\n2. Reaía, ucasti Sobal ucan wawapänwa, jupasti Jahat ucan awquipänwa, uqhamarac Jahat chachasti Ahumai, uqhamarac Lahad ucanacan awquiparaquïnwa. Acanacaw zoratitanacan familianacapajja.\n3. [3-4] Hur chachan wawanacapasti acanacänwa: Etam, Jezreel, Isma, Idbas, Penuel, jupasti Gedor ucan awquipänwa, uqhamarac Ezer ucanacaraqui, jupasti Husa ucan awquiparaquïnwa. Acanacasti mä cullacanïnwa Haze-lelponi sat sutini. Acanacaraquïnwa Hur chachan wawanacapajja, Efrata chachan jilïr yokapa, Belén ucan nayra awquipa.\n5. Asur chachan Tecoa awquipasti pä warminïnwa, Hela, uqhamarac Naara satäpjjänwa.\n6. Naara sat warmisti Ahuzam, Hefer, Temeni, uqhamarac Ahastari ucanacan taycapänwa. Ucanacänwa Naara ucan wawanacapajja.\n7. Hela warmin wawanacapasti acanacänwa: Zeret, Jezoar, uqhamarac Etnán ucanacaraqui.\n8. Cos chachasti Anub, uqhamarac Zubeba ucanacan awquipänwa, uqhamarac Harum chachan Aharhel ucan familianacapan nayra awquiparaqui.\n9. Jabes chachasti jilanacapat sipansa wali aytat jakënwa, taycapasti juparojj Jabes sutimpiw sutiyäna, jupasti sänwa: “Chekpachansa wali t'akhesiñampiw wawachasta uca laycu” sasa.\n10. Jabes chachasti israelanquir Diosaruw oracionan mayïna aqham sasa: “Achict'assmawa bendición nayar churañamataqui, uqhamarac mä jach'a orake, ucatsti yanaparaquita, khespiyaraquita jan walinacata nayan jan walt'añanacajj utjañapataqui” sasa. Diosasti juparojj churänwa cuntï jupajj maycäna uca.\n11. Súa chachan Quelub jilapasti, Mehír chachan awquipänwa; Mehír chachasti Estón ucan awquipänwa,\n12. Estón chachaw awquipäna Bet-rafa, Paseah, uqhamarac Tehína ucanacana, jupasti Nahas sat marca sayt'ayir chachänwa. Jupanacaraquïnwa Reca ucanquir jakenacajja.\n13. Cenaz chachan wawanacapasti acanacänwa: Otoniel, Seraías ucanaca. Otoniel chachan wawanacapasti acanacänwa: Hatat,\n14. Meonotai ucanacaraqui, jupasti Ofra ucan awquipänwa. Seraías chachasti Joab ucan awquipänwa, jupasti Carisim sat vallen jaquir jakenacan awquipänwa, jupanacasti amparamp lurat yänac lurirïpjjänwa.\n15. Jefone chachan Caleb yokapan wawanacapasti acanacänwa: Iru, Ela, Naam ucanaca. Ela chachasti Cenaz ucan awquipänwa.\n16. Jahaleel chachan wawanacapasti acanacänwa: Zif, Zifa, Tirías, Asareel ucanaca.\n17. [17-18] Esdras chachan wawanacapasti acanacänwa: Jeter, Mered, Efer, uqhamarac Jalón ucanaca. Mered ucasti faraonan Bitia uca phuchapampiw casarasïna, ucatsti jupan wawanacapajj acanacänwa: María, Samai, Isba ucanaca; jupasti Estemoa ucan awquipänwa. Mered chachasti yakha warminiraquïnwa Judá tributa, jupasti Jared ucan awquipänwa, Gedor, Heber ucanacan awquiparaqui, jupasti Soco Jecutiel ucanacan awquiparaqui, uqhamarac Zanoa ucan awquiparaqui.\n19. Hodías chachan warmipan wawanacapasti Naham cullacapa, jupasti Keila ucan awquipa jupanacasti Dalia garmita, Estemoa uqhamarac maacateo ucanacänwa.\n20. Simón chachan wawanacapasti acanacänwa: Amnón, Rina, Ben-hanán, Tilón ucanacaraqui. Isi chachan wawanacapasti acanacänwa: Zohet, uqhamarac Benzohet ucanaca.\n21. Judá chachan Sela yokapat jutir wawanacapasti acanacänwa: Er, jupasti Leca, uqhamarac Laada, ucan awquipänwa, jupasti Maresa ucan awquipänwa, cawquïr familianacatejj Bet-asbea ucan linot lurapjjericäna ucanacänwa,\n22. uqhamarac Joacim, Cozeba, Joás, Saraf ucanacan jaquir jakenacajja moabita warminacampi casarasiriw sarapjjäna, ucatsti Belén chekaruw cutt'anjjapjjäna. Acanacasti uñstiwa nayra kellkatanacana.\n23. Aca jakenacasti sañu luririnacäpjjänwa, ucatsti jacapjjänwa Netaim, Gedera ucsanacana, ucatjja reyiruwa sirvipjjäna.\n24. Simeón chachan wawanacapajj acanacänwa: Nemuel, Jamín, Jarib, Zera, Saúl ucanaca.\n25. Salum ucansti Saúl chachaw awquipäna, Mibsam ucansti Salum chachaw awquipäna, Misma ucansti Mibsam chachaw awquipäna.\n26. Hamuel ucansti Misma chachaw awquipäna, Zacur ucansti Hamuel chachaw awquipäna, Simei ucansti Zacur chachaw awquiparaquïna.\n27. Simei chachasti tunca sojjtan yokall wawanacanïnwa, uqhamarac sojjta imill wawanacaniraqui; ucampis jilanacapajj janiw walja wawanacanïpcänti, ucatsti familianacapajj janiw waljäcänti Judá chachan wawanacapjamajja.\n28. Jupanacasti jacapjjänwa: Beerseba, Molada, Hazar-sual,\n29. Bilha, Ezem, Tolad,\n30. Betuel, Horma, Siclag,\n31. Bet-marcabot, Hazar-susim, Bet-birai, Saaraim ucsanacanaraqui. Ucanacänwa jupanacan marcanacapajja Davidan reyïñapcama.\n32. Ucjjarusti jupanacanjja utjaraquïnwa pheska marcampi: Etam, Aín, Rimón, Toquén, Asán, ucanaca.\n33. Aca marcanacaru pampanacampi muyuntatäsina Baalat chekacama. Acanacawa cawcqhanacantï jupanacajj jacapcäna ucanacajja, uqhamarac familiata kellcatäpcäna ucanacasa.\n34. Mesobab, Jamlec, Josías, Amasías chachan yokapa,\n35. Joel, Jehú, jupasti Josibías ucan yokapänwa, jupasti Seraías ucan yokaparaqui, jupasti Asiel ucan yokaparaqui;\n36. Elioenai, Jaacoba, Jesuhaía, Asaías, Adiel, Jesimiel, Benaía,\n37. Ziza, jupasti Sifi ucan yokapänwa, jupasti Alónan yokaparaqui, jupasti Jedaías ucan yokaparaqui, jupasti Simri ucan yokaparaqui, jupasti Semaías ucan yokaparaqui.\n38. Aca sutinaca aytatäqui ucanacasti familianacana jilïrinacapäpjjänwa. Jupanacan familianacapajj waljäjjatapa laycusti,\n39. uywanacapataqui pasto thakasisinjja, Gerar mantañawja chekacamaw purinipjjäna, vallet inti jalsu tokeru.\n40. Jupanacasti ucanwa suma pasto waljpacha jicjjatapjjäna, uqhamarac jach'a orakeraqui suma samarata jacañataqui. Nayrasti ucanjja Cam chachan wawanacapaw jacapjjäna,\n41. ucampis Judá marcanquiri Ezequías reyin urunacapanjja, aytctansa uca jakenacajja jutasinjja k'alwa tucjapjjäna wiñayataqui, campamentopamppacha, uqhamarac ucan utanaca jicjjatapcäna ucanacsa, ucatsti jupanac lantiw uca chekana jacañataqui kheparjjapjjäna, ucan uywanacapataqui pastonacajja utjatap laycu.\n42. Ucjjarusti Simeón chachan wawanacapatjja, pheska pataca chachanacawa Seir sat kolluru sarapjjäna, aca chachanacat jilïrinacani: Pelatías, Nearías, Refaías, Uziel, Isi ucan wawanacapa.\n43. Ucatsti jupanacajj amalecitas uca jakenacajj jilt'apcäna ucanacaruwa tucjapjjäna. Ucqhatpachawa ucan jacasipqui jichhürcama.\n7. Jumajj ajjsarcayapunïtawa: ¿Qhitirac nayrakataman sayt'aspasti? ¿Qhitirac k'apisiñamar saycataspasti?\n8. Diosay, alajjpachatpach arsutam yatiytajja: orakejj ajjsariwa, amuct'araquiwa,\n9. cunapachatejj jumajj taripañatac sayt'ascta, t'akhesiyatanacar khespiyañatac sartascta ucapachajja.\n10. Jaken tipusiñapajj jumar jach'añchañaruw tucu, juc'a k'apisiñapas jumaruw jach'añchi.\n11. Tatitutac arsupjjam, phokhapjjaraquim, jupan jakenacapa, ajjsarcañ Diosar loktäwinac churapjjam.\n12. Jupaw p'ekechirinacarojj jan samanan tucuyi, acapachanquir reyinacarus ajjsarayaraqui.\n8. Qhititejj yatiñ cancaña jicjjatqui ucajja, jupa pachpawa munasi; qhititejj ch'iqhi cancaña jicjjatqui ucajja, cusisiñwa jicjjati.\n9. C'ari testigojj mutuyatapunïniwa; c'ari jakerusti jiwañawa suyt'asqui.\n23. Pedromp Juanampejj antutnucutatjja, cawquinccäntejj maynïr iyawsirinacajj ucaruw sarjjapjjäna. Purisinsti take cuntejj sacerdotenacan jilïrinacapajj uqhamarac jilïri jakenacampi jupanacar sapcatayna uc yatiyapjjäna.\n24. Jupanacasti uc ist'asinjja, takenis mayaquiw Diosar oracionan mayipjje: “Tata, jumätaw take cunatejj utjqui ucanac lurir Diosajja. Jumaw alajjpachsa, acapachsa, jach'a kotsa lurtajja.\n25. Jumasti Kollan Ajayu tokew David sirvirimarojj arsüyäta, aqham sasa: ‘¿Cunats marcanacajj ch'ajjwapjje, jakenacasa inamayaqui cuns amtapjjaraqui?\n26. Acapach reyinacasa, marcanquir jilïrinacasa mayaquiw Dios contra tucupjje uqhamarac Cristo contras sayt'apjjaraqui.’\n27. “Chekpachansa Herodesampi Poncio Pilatompi yakha marcat jutirinacampi, israelitanacampisa, mayaquiw sayt'apjje aca marcana kollan Jesús Yokam tokejja.\n28. Uqham lurasajj jupanacajj phokhasipquiwa, take cuntejj jumajj nayratpach amtcäyäta lurasiñapataqui uqhamarjama.\n29. Jichhasti Tatay, uñtamay jupanacan ajjsarayañanacapa. Arquirinacamarusti ch'amamay churapjjeta, juman arunacam jan ajjsaras parlapjjañajjataqui.\n30. Yanapt'apjjaraquitaya, jach'a ch'amamampi usutanacar kollañataqui, uqhamarac uñacht'äwinacsa, milagronacsa kollan Jesús Yokaman sutiparu lurapjjañajjataqui.”\n31. Oración lurañ tucuyatatsti, cawqhantejj oración lurapcäna ucawjajj qhathatïnwa. Ucatsti takeniw Kollan Ajayumpi phokt'atäpjjäna, Diosan arupsti jan ajjsarasaraquiw parlapjjäna.\n32. Diosar iyawsirinacasti waljanïnwa. Jupanacasti mä chuymaquïpjjänwa, mä amtañaniquiraqui. Cunanacapatejj utjcäna ucanacatjja janiraquiw qhitis siscänti: “Nayanquituwa” sasajja, jan ucasti take cunanacapas takenincänwa.\n33. Apostolonacasti jach'a ch'amampiw Tatit Jesusan jiwatat jactatapjja khanañchapjjäna, Diosatsti jach'a bendicionanacaracwa catokapjjäna.\n34. Uqhamasti jupanac taypinjja janiw cuna pist'ayasirinacas utjcänti. Take orakeninacasa, utaninacasa, ucanac aljasajja, iglesiaruraquiw uca aljat kollkjja apanipjjäna,\n35. ucatsti apostolonacaruw churapjjäna. Jupanacasti sapakat mayniruraquiw laquintapjjäna jan utjatanacaparjama.\n36. Jupanac taypinsti Chiprenquir mä levita jakew utjäna, José sata. Juparusti apostolonacajj Bernabé sasaw sutichapjjaraquïna. (Uca sutisti “chuymachiri” sañ muni.)\n37. Uca jakejj orakep aljasinsti, aljat kollkjja apostolonacaruw churjjäna.


19. Markanakana wiñaya suma q’uma sartasïwinakapa ch’amanchañataki - Acuerdo Nacional\n19. Markanakana wiñaya suma q’uma sartasïwinakapa ch’amanchañataki\nJani kunani wajcha kankañani t’aqisïwinakata mistuñatakixa, Perú jach’a markana suma nayraru mayacht’äwi chuymampi sartañapatakixa Política Nacional Ambiental sutinchata arusthapïwi kamachinakampi ukata yaqha ukhama kamachinakampi maya arusthapïwiru puriñawa amtasiskarakini. Estado taypita ukhamaraki yaqha mayachäwinaka taypita kunatixa aka pachamama uraqina utjki ukanakawa jani chhaqtañanakapataki suma yächatasipkarakini, ukhama amuyunakampiwa sapa markasa sapa ayllusa ch’amanchasiskarakini; ukhamatpi jaqi kankaña suma ch’amanchañatakixa yanapt’äwinakaxa wakicht’ataskarakini, chiqanxa jani walt’äwinakana utjasiri jaqinakawa suma yäqataskarakini.\n(a) Arusthapïwinakampi taqi kunasa luratañapatakixa suma amtäwinakawa phuqasiskarakini, ukatakixa chiqanxa Perú suyu irptirinakana yanapt’äwinakapawa wakisini, ukhamata markanaka taypina kunaymana organización sutinchata mayachäwinakampi chikancht’asiñataki, ukhamata taqi kuna lurañanakasa taqinitaki purjayataskarkini.\n(ch) Pachamamaru suma khuyapayasisa uñjañalayku taqi jaqinakana taqi markachirinakana mayacht’äwinakana yanapt’äwinakapawa sartayasiskarakini, ukata taqiniruwa pachamamaru munasiña chuymanakapa thurinchasiskarakini.\n(h) Pachamama uraqinaka apnaqañanakasa suma tumpthapitaskarakiniwa, chiqanxa jawira lakanaka uraqinaka, quqa quqa uraqinaka, junt’u tuqi lamara quta qawaya uraqinakasa suma yächataskarakiniwa.\n(i) Taqi kuna yänaka luräwinaka suma chiqapaka ukata q’uma kankañampi lurañanakatakixa wakiskiri amtäwinakawa phuqasiskarakini.\n(k) Estado qullqinaka taypita pachamama uraqina kunaymana yänakaru suma yäqañataki yanapt’ataskarakiniwa, ukhamata uraqinakaxa suma achuñapataki quri uñjataniwa.\n(l) Pachamama suma uñjasa machaqa yänaka apnaqañanakasa sartayasiskarakiniwa, ukhamata kunaymana yänaka luraña utanaka, quri qullqi qhuyanaka, awtu thakinaka, q’uma utjasiñataki yanapäwinaka, micha qhana qhantayirinaka ch’amanchañatakisa qullqisa churataskarakiniwa, ukhamata kuna quqa achunakapasa, kunaymana umana utjiri yänakasa, kunaymana alxaña yänakasa ukhamaraki anqäxa markanakata sart’iri jaqinakaru uñacht’ayaña yänakasa suma yächataskarakiniwa.\n(ll) Kuna anqäxa tuqita apanita pachamamataki jani aski yänakasa qawayata ajllsuñataniwa, ukhamatpi urqinakasa, uraqi manqha laq’anakasa, umasa, pacha samanasa aliqata suma yächataskarakiniwa.\n(m) Nayra pacha ayllunakana utjasiri tunu achachila awichanakana musphkaña yatiñanakapasa suma yäqataskarakiniwa, jani chhaqtañanakapatakisa qawayata tumpthapita qillqthapitaskarakiniwa, ukampinsa jathanakapasa taqiru t’uqiyataskarakiniwa.\n(n) Marka tuqinakana utjasirinakampixa uka jani wakisiri mirq’suta thantha yänakawa suma pallthapisina mayampi yaqha yänaka machata lurasirakini, ukhamata markanakana jani uka q’ala mirq’i jaqumukata yänakampi phiri q’añu utjañataki.\n(ñ) Pachamama tuqita walja yatxatäwinakawa yatiña utanaka taypina wakicht’asiskarakini.\n(p) Taqi jaqimpi, taqi institución mayachäwinakampi chikawa Sistema de Evaluacion de Impacto Ambiental sata jach’a amtäwinakasa sartayasirakini, ukatakixa utjaniwa pachasaru yächaña ukhamata suma jakaña utjañapataki, empresa mayachäwinakana ukanaka suma uñaqasina taqi kunsa wali khusa lurañanakapataki.\n(q) Taqi tuqi markanakana jinchu chiqaqachsa phallayasirjama q’asiri yänakasa qawayata apthapisa imt’atäxarakiniwa.\n(r) Pachamamampi jaqinakampi purapata khuyapasa utjasiñatakixa mayampi yaqha anqäxa qullqini markanakanaka yanapt’äwinakapawa mayt’asiskarakini, ukatakisti uka tratados internacionales sutinchata kamachinakarjamawa sartasiskarakini.\n(s) Perú jach’a marka taypina kuna lurañatakisa Estrategia Nacional de Comercio y Ambiente sata kamachinakarjamaru sartäwinakawa phuqasiskarakini.


May may aru sarawtuqit sarantayañäni Tayka arun urup aka 2018 maran amtkasin tayka arunak qillqapxañäni · Global Voices Aymarata\n(es) ukan jaqukipiri\tKelly Raquel Sare Llapo\nJaqukipäw uñt'ayata/apkatata 18 Anata phaxsi 2018 20:08 GMT\nAka blog ullart'apxañäni عربي, Malagasy, русский, Esperanto , Español, ଓଡ଼ିଆ , English\nMaymarax askinw sarantawayi, wasitampwa aka 2018 maran payïr yant'awin tayka arunakamp qillqt'apxañamatak jawillt'apxsma. Tayka arunakan urup amtkasinw aka 14 urut 21 urukam tayka arunakaman qillqt'apxañamatak jawillt'atapxta.\nTayka arunakan urup amatañ uruwa ukax jach'anchayañataki ukat saräwinak aru saräwinak uraqpachan uñacht'ayañatakiw utt'asiwayi, Internet uksan yaqha apnaqäwinakamp arunak uñt'ayañataki, juk'ampiw arunakar ch'amanchasma.\nMaymarax walja jila kullakanakaw meme ukanak qillqt'asin chikachasiwayapxi jupanakaruw uñt'awaytanxa, berrichón-borbonés, kruk, fulfulde, wiradjuri, quechua, ukat kwak̓wala. Walja arunakanw meme ukanakax Internet uksan uñt'ayasiwayi. Akanx maymaratx juk'a arunakanw uñt'ayasi:\nMä kutimpi, aka yant'äwix Rising Voices uksat wakicht'ata ukatx Living Tongues Institute, First Peoples’ Cultural Council, Indigenous Tweets, Endangered Languages Project, ukharux proyecto de diversidad digital de lenguas ukat juk'ampinakaw ch'amancht'apxi. Tayka aruman qillqt'as chikanchasiñamatakiw jawillt'apxtama.\nChikanchasiñatakix aka sitio web de desafío (http://memeML.org) ukan uñxatasma, ukanx jamuqa jikxatasma, arunak qillqt'asma, ukatx sutinchasmawa. #MemeML uka qillqañamawa, ukatx kawkirs redes sociales uksan apanaqtax jäs ukaruw apkatasin uñt'ayata. Yaqhar sutinchañ janipuniw armasitäti ukhamat jupar jawillt'arakism tayka arupan qillqt'añapataki.\nUkakipkarakiw yaqha plataforma ukans qillqatanak uñstayañatak imañatak jikxatarakisma. Aka 2018 maran tayka arun urup amtkasin chikanchasiñataki, uñt'ayañaniwa ukakipkarakiw Twitter uksas uñt'ayañäni ukakipkarakiw Rising Voices uksarus waythapitanaka pakatañäni.\nUraqpachar arum uñt'ayas irnaqir mä tamast ukhax nänakar chikancht'asipxañamatakiw thaqhapxta. Ukakipkarakiw arunak jaqukipir yanapt'asirinak thaqhasipkta, 150 aruw jaqukipapxañapa ukat walja aru qillqta uñt'ayat sitio ukaruw apayapxañapa. sitio akanx 35 aru qillqataw utji jichha marax juk'amp yapxatañ munapxta. Juk'ampx akaruw jiskt'anipxasma.


Global Voices Aymarata » Cumbre de Medios Ciudadanos de Global Voices ukan nayrïr urun wakichäwinakapat yatikipäwi · Global Voices Aymarata » Print\nJaqukipäw uñt'ayata/apkatata 9 Willka kuti phaxsi 2012 9:28 GMT 1\t · Qillqiri Emma Brewin (es) ukan jaqukipiri\tCarlos Suarez, Victoria Tinta Quispe\nCategoria-naka: Citizen Media, GV Summit 2012\nCumbre Global Voices  2012 ukax 2 uru willka kuti phaxsitw Nairobi markan qalltasiwayi, mayni keniata Atemi  jayllint’irin jayllint’äwipampi, 300 chikancht’asirir (asistentes) aski jutäwi sasin katuqt’asa.\nDaudi Were , Kenyan Blogs Webring  uka uñstayirixa, estadounidense redes sociales ukat yatxatir ukhamarak cofundador de Global Voices Ethan Zuckerman  ukax mä mesa internacional redes sociales ukxt aruskipaw sarantayi.\nMong Palatino, GV ukan editor sureste asiático uksatawa, redes sociales ukan walja campañanakapatw uñt’ayapxitu #thaiflood  ukat Bersih  [en]. Internet ukat arst’awayi, ukax arusiwinaka chiqpacha turkakipäwinaka uñstayaspa. Amira al Hussaini, mayni activista Bahréin markatxa, Egipto ukat Túnez markanakat maymar qhurut arsusiwinakax árabe uksan ukamarak uraqpachanx luräwix askina ukxatw arst’awayi. Matisse Bustos Hawkes, WITNESS uka tamatxa, kunjamsa jaqinakax internet ukar juk’a acceso ukanipk ukanakax yatiyäwinakap yatiyapxi ukxatwa arst’awayi, USB, CD ukat DVD ukatuqiw jupanakax yatiyawinakap uñacht’ayapxi. Qhiparusti, Faisal Kapadia pakistaní markatx internet ukar qilqatanak apkatañxat llakiwip arst’awayi.\nUkharusti sesiones ukanakarakiw qalltawayxi, mayax redes de sociales keniatas uksankirinakata, ukax kunjams amuyunak uñacht’ayaski ukxat arst’i ( #kot  Twitter ukax redes sociales keniatas uksan qhipa arst’äwinakapat yatiñataki). #Occupy Everywhere, kunayman «enemigos» satak ukanakaxataw arst’i: Berkman Center Zeynep yanapt’irix árabes ukan redes sociales uka uñstayañataki ukxtawa arst’i, Egipto ukat Túnez maraka maymarax utjawayki ukanakxata. Ukatax ukakipakarakiw internet ukan chaqtañampis uka arunakan internet uksan jakayañatak arst’apxi.\nBob Boorstin jupax arst’iwa internet ukax janiw qurpanikiti (fronteras) —maysar amkiptasma ukax kamachinakax mayjt’iwa — ukharusti monopolios tecnológicos ukax janiw wiñayakiti sasin arst’i. Ramzi Jaber onlinecensorship.org  uka uñacht’äwitw arst’i, mä página web ukanw yatisma qilqatamax janiw satat ukxa. Ory Okolloh, GV ukan editor ukhamarak cofundador de Ushahidi  Africa marakatxa, jupax política de Google Áfricaxat chikancht’asirirakiwa, jupasti jiskt’irinakaruw jayst’araki, red africana uka apnaqirinakax kunjams internet ukan derechunakap arxatasipxi.\nUka urusti tukuyawayxarakiwa, Breaking Borders paylläwinakarakiw (premios) lurasiwayi: akayatiyäwi  ullart’apxasma.\nURL to article: https://aym.globalvoices.org/2012/07/4434


Sofonías 3 - Holy Bible [Aymara Bible 1997] - (Sof 3)\n3:1 3:2 3:3 3:4 3:5 3:6 3:7 3:8 3:9 3:10 3:11 3:12 3:13 3:14 3:15 3:16 3:17 3:18 3:19 3:20\n“Ay, Jerusalén marca, Dios contra sayt'asir marca, juchansa k'añuchata, yakha marcanacarus t'akhesiyiriraqui.\n“Janiw Diosan aruparojj ist'cänti, janiraquiw chekachäwi arunacsa ist'añ muncänti, janiraquiw Diosaparus confiascänti, janiraquiw juparus jac'achascaraquïnti.\nJach'a jilïri jakenacapajj leonanacjamaw wararipjje; juesanacapas aruma sarnaker lobonacjamaw ch'aqhanacsa k'al mank'antapjje, khepärmanthitaqui jan maysa jilt'ayasa.\nProfetanacapas wali parlirïpjjewa, sallkjañanacac parlapjjaraqui, sacerdotenacapas Diosan santuariopjja k'añuchapjjaraquiwa, Diosan leyinacapsa p'aquintapjjaraquiwa.\nUcampisa Diosaw uca marcancasqui; jupasti cunatejj chekapäqui uc luri, janiraquiw jan walinacjja lurquiti. Sapa alwaraquiwa jan armt'asisa cheka arunacapjja arsuraqui. Ucampisa juchan phokt'ata jakejj jan p'enkaniraquiwa sarnake.\nTatitu Diosajj siwa: “Marcanacap t'unjta, perkanacapan jach'a torrenacapsa pampacharactwa, callenacapsa wasara tucuyaracta, jan mä jakes sarnakañapataqui. ¡Uca sapa jakonucut marcanjja janiraquiwa mä jakes utjcjjeti!\nUcatwa sista: ‘Uqhamatwa Jerusalén marcajj ajjsartani, ewjja arunacajjsa ist'araquitaniwa, uqhamatwa utanacapas jan t'unjatäcaniti nayan mutuyatajj laycojja.’ Ucampis jupanacajj juc'ampi take casta juchanac lurañaruwa puripjje.\nUcampisa jumanacajj suyt'apjjeta cunürutï jumanacaru taripañataqui jutcä ucjja. Naya Tatitu Diosaw ucjja arsta: Nayasti amttwa take marcanaca, reinonaca mayaru tantachthapiña, ucat take jupanacjjaru mutuyäwi apayaniña, uqhamarac akquiri colerasiña warjjataniñataqui. ¡Ucatsti take orakenacawa t'unjatäni akquir colerasiñajjampi phichhantataraquïniwa!\n“Cunapachatejj ucanacajj purinini ucqhajj, take marcanacan parläwinacapwa k'omachä, uqhamata takenin Diosaru yupaychapjjañapataqui, ucatsti mayaquiraqui Diosaru sirvipjjañapataqui.\nEtiopía jawir tokenacatjja, ch'eketatat marcajjajj achict'asisaw jutapjjani ofrendanac nayaru apanisa.\nUca urunjja nayan marcajja, janiw naya toke sayt'asitanacamatjja p'enkascjjätati, cuna luratanacampitï naya contra sayt'ascäyäta ucanacatjja, nayaw uca jach'a jach'a tucuri jakenacaru juma thiyat apakjjäma uca laycu. Ucatsti janiw mayampis jach'a jach'a tucjjätati nayan santo kollojjanjja.\nNayasti jumanac taypirojja llamp'u chuymani, asqui jakenaca jaytawayä, cawquïrinacatï nayan sutejjaru iyawsapcani ucanaca.\nIsrael marcan jilt'iri jakenacasti janiraquiw cunatejj jan chekapäqui ucanacjja lurcjjapjjaniti, c'arisipcaraquinisa, janiraquiw engaño arunacsa parlcjjapjjaniti. Jupanacasti jan cuna ajjsarasaw mank'asipjjani, samarapjjaraquini” sasa.\n“¡K'ochunac k'ochum, Sión marca! ¡Jach'a cusisiñ arunacampiraqui arsum, Israel marca! ¡Cusisim Jerusalén marca, take chuymampirac cusisim!\nDiosaw apaktam juchanacamat mutuyatäñjja, uqhamaraqui uñisirinacamarus jakonucuraquiwa. Israelan reyipa, Tatitu Diosaw jumanac taypincasqui; janiw cunaru ajjsarañamas utjquiti.\nQhä tiemponjja Jerusalén marcarojj: ‘Jan ajjsaramti Sión marca, janirac amparamas jan ch'amani, tucpanti’ sataraquïniwa.\nfiesta urunacanjja. Tatitu Diosajj siwa: “Nayaw khespiyäma cuna jan walt'añanacatejj jumjjancqui ucanacatjja, uca jach'a p'enkamsa apakaraquïmawa.\nQhä tiemponjja nayaraquiwa t'akhesiyir jakenacat arjjatäma. Cojo ovejanacarusa yanaparaquïwa, saranucutarus cuttayaniraquïwa, t'akhesitanacamsa, jan walt'atanacamsa asquiruw tucuyaraquï, take acapachan jach'ar aptatäpjjañamataqui.\nQhä tiemponjja take jumanacaru cuttayanjjasinjja mayaruquiw tantachjjapjjäma, jaya marcaru apanucutäpjjatamatsti cuttayanjjapjjaraquïmawa, ucatsti asquiruw tucuyapjjaraquïma, take marcanac taypina jach'aru aptatäpjjañamataqui. Naya Tatitu Diosaw ucanac arsta.”\nSofonías 1 / Sof 1\nSofonías 2 / Sof 2\nSofonías 3 / Sof 3


Jamuqa: Los Tiempos\nMarkasan pachan jan walt’ayat uñstawiyapki jupanakarux manq’añanakamp carpanakamp irnaqañ yänakampiw apayata, 140 toneladawa, marka irpirinakaw ukx 50 waranq waranq bolivianomp alapxi, kunayman chiqaruw puriyata sasaw tata Javier Zabaletax arsuwiyi, jupax Markar Arxatir Kamanarakiwa.\n“140 toneladawa, markasanx kunayman chiqaruw ukax apayata. Manq’añanaka, q’umachasiñ yänaka, irnaqañ yänaka ukhamarakiw yaqhiparux carpanax churata, ukanakanw mä juk’x qamarapxani” sasaw sawiyi.\nChukiyawumpin Chuqi chakampin P’utuxsimpin juk’ampis jan walt’awiyapxi, juk’ampis jallumpi. 5.200 utjäwinkirinakaw jan walt’ayata, 59 utaw allthaptawiyaraki. Marka irpirinakax jutir phaxsikamaw jalluni sirw ist’apxatayna, ukatw ukham wakt’ayasipki, Benimpin Qucha Pampanpin jan walt’apxaspa sasaw sapxi.\n“Jutir urunakax juk’amp municipionakjamakiw jan chhijir puriñatak wakicht’ayasipxani, ukhamjamak amuyapxtha” sasaw sawiyi. Ukhamarakiw Evo Morales Jilïr Irpirix chhijin jikxatasipki jupanakar yanapt’añatakix juk’amp qullq churañ amtaski sasin sawiyi./RAR


Fariseonakajj juykhükän uka jaqeruw jisktʼapjjäna | Jesusan sarnaqatapa\nFariseonakajj juykhükän uka jaqeruw jisktʼapjjäna\nFARISEONAKAJJ JUYKHÜKÄNA UKA JAQERUW WAL JISKTʼAPJJÄNA\nRELIGIÓN PʼEQTʼIRINAKAJJ JUYKHÜPKASPAS UKHAMÄNWA\nFariseonakajja, janiw Jesusajj nasïwitpach mä juykhu jaqer qollkäna uk creyiñ munapkänti. Ukatwa awk taykapar jawsayapjjäna. ‘Sinagogat jaqsutapjjaspänwa’ uk awk taykapajj yatisipjjänwa (Juan 9:22). Jaqsutäsinjja janiw mayni judionakampejj parlapkaspänti, ukajj qollqe toqet janiw familiapar waltʼaykaspänti.\nFariseonakajj akham jisktʼapjjäna: “¿Janit jupajj juykhuw nasïna sapkta uka yoqamäki? ¿Kunjamatarak jichhajj uñj-jjesti?” sasa. Jupanakasti sapjjänwa: “Cheqas nanakajj jupan awk taykapäpjjtwa, jupajj juykhupuniw nasiski. Kunjamatsa jupajj uñjpacha, khitis nayranakap qollpacha uk janiw yatipkti” sasa. Wawapajj kunjamatsa qollatäna yatipkchïnsa, sum amuytʼasisaw akham sapjjäna: “Jupar antisas jisktʼapjjam. Jilïrëjjewa, jupa pachpaw parlañapa” sasa (Juan 9:19-21).\nFariseonakajj mayampiw juykhükäna uka jaqer jawsapjjäna, Jesús contra parlasaw ajjsarayañ munapjjäna, sapjjarakïnwa: “Diosar jachʼañcham, nanakajj uka jaqen juchararätap yatipjjtwa” sasa. Uk jan yäqasajj juykhükäna uka jaqejj akham sänwa: “Jupajj juchararat janicha uk janiw yatkti. Jan ukasti akak yatta, nayajj juykhüyätwa, jichhajj uñj-jjtwa” sasa (Juan 9:24, 25).\nFariseonakajj janiw ukharuk amuktʼañ munapkänti, ukatwa akham sapjjäna: “¿Kamacharaktamsti? ¿Kunjamarak nayranakam qolltamsti?” sasa. Jupajj jan ajjsartʼasaw akham säna: “Sisjjapjjaraksmasä, jumanakajj janiw istʼapktati. ¿Kunatsa mayamp istʼañ munapjjta? Jan ukajj ¿jupan discipulopäñcha munapjjta?” sasa. Fariseonakajja wal colertʼasisajj akham sapjjänwa: “Jumajj uka jaqen discipulopätawa, nanakajj Moisesan discipulopäpjjtwa. Nanakajj yatipjjtwa Diosaw Moisesarojj parläna, ukampis aka jaqejj kawkitpun jutaskchi, janiw yatipkti” sasa (Juan 9:26-29).\nJuykhükäna uka mayjasiri jaqejja akham sarakïnwa: “Ukajj wali muspkañarakisä, jumanakajj janiw kawkit jutatapsa yatipktati, jupaw nayranakaj qollitu” sasa. Ukatjja khitinakarus Jehová Diosajj istʼi, sum uñjaraki uka toqet akham sänwa: “Jiwasajj yattanwa Diosajj janiw jucharar jaqenakarojj istʼkiti, khititï Diosar ajjsarki, jupan munañapsa luraraki ukarojj istʼiwa. Nasïwitpach mä juykhu jaqeruw qollatayna sañajj janipuniw nayra tiempotpachajj istʼasirïkiti” sasa. Ukjjarojj sarakïnwa: “Janitï aka jaqejj Diosan khitanitäkaspa ukhajja, janiw kuns lurkaspati” sasa (Juan 9:30-33).\nUk satajj fariseonakajj janiw kamsirjamäpkänsa, ukatwa akham jiskʼachapjjäna: “Jumajj juchan phoqantataw nastajja, ¿ukatti jumajj nanakar yatichapjjetäta?” sasa. Ukatsti uka jaqerojj sinagogat jaqsupjjänwa (Juan 9:34).\nJesusajj kunas pasatayna uk yatisajja, uka jaqer jikjjatasajj akham jisktʼäna: “¿Jaqen Yoqapar jumajj confiytati?” sasa. Jupajj sarakïnwa: “Tata, ¿khitirak jupasti, ukhamat jupar confiyañajataki?” sasa. Jesusasti qhan säna: “Juparojj uñjtawa. Cheqpachansa khititï jumamp parlaski ukawa” sasa (Juan 9:35-37).\nUka jaqesti sarakïnwa: “Tata, nayajj jupar confiytwa” sasa. Ukatjja Jesusar creyitapa uñachtʼayañatakejj nayraqataparuw altʼasïna. Ukatwa Jesusajj akham säna: “Akapachan juzgatäñapatakiw nayajj akapachar jutta, khitinakatï jan uñjapki ukanakan uñjapjjañapataki, khitinakatï uñjapki ukanakan juykhuptapjjañapataki” sasa (Juan 9:38, 39).\nUkankapkäna uka fariseonakajj janiw juykhüpkänti, ukampis janiw jaqenakarojj Diosar serviñ yanaptʼapkänti, ukhamatwa juykhu irpirinakäpjjäna. Jupanakajj Jesusar akham jisktʼapjjäna: “¿Janejjay nanakajj juykhüpktejja?” sasa. Jesusasti sarakïnwa: “Jumanakatï juykhüpjjasmajja, janiw juchanïpkasmati, ukampis jumanakajj ‘uñjapjjtwa’ sasaw sapjjtajja, ukatwa juchanakamajj jumanak chikäski” sasa (Juan 9:40, 41). Jupanakatï Israel markan jan yatichirïpkaspäna ukhajja, Jesusan Mesiasätap jan creyipjjatapajj amuyañjamäspänwa. Ukampis Diosan Leyip uñtʼkasina Jesusar jan creyipjjatapajj wali jachʼa juchänwa.\nJuykhükäna uka jaqen awk taykapar fariseonakajj jawsayapjjäna ukhajja, ¿kunatsa jupanakajj ajjsarayasipjjäna, jisktʼatajj kamsapjjänsa?\n¿Kunatsa fariseonakajj wal colerasipjjäna?\n¿Kunatsa fariseonakajj Jesusat jan pächasipjjañapäkäna?


1 Reyes 8 - Holy Bible [Aymara Bible 1997] - (1Rey 8)\nUcatsti Salomonajj Jerusalenanjja tantachänwa jupan nayrakatapana Israelanquir chuyman awquinacaru, tribunacan jilïrinacaparu, uqhamarac israelitanac taypina wali aytat jakenacaru, Tatituna sumancäwi arcapa apjjañataqui Davidana marcapata, ucajj Sión sataraquïnwa.\nSalomón reyin nayrakatapanjja take israelitanacaw tantachasipjjäna jach'a fiestana Etanim sat phajjsina, ucasti marana pakallköri phajjsïnwa.\nUcatsti Israel marcana chuymani awquinacaw purinipjjäna, ucatjja sacerdotenacajj arcwa apjjarupjjäna.\nUcatjja apapjjänwa, Tatitumpi Jiquisiñ Carpa, uqhamarac cuna asqui yänacatejj ucan utjcäna ucanacamppacha, ucanacjja sacerdotenacampi, levitanacampiwa apapjjäna.\nSalomón reyimpi, uqhamarac take israelita jakenacampi tantachasipcäna ucqhajja, arca nayrakatancapjjänwa sacrificionaca loktasina waljpacha ovejanaca, toronaca janiw jact'añjamäcänti.\nUcjjarusti sacerdotenacajj Tatitun arcapjja templo mankhëjjaruwa apapjjäna Kollana Chekacama, angelanacana chhekhap mankhëjjaru.\nUca angelanacasti chhekhanacapa ayatatatäpjjänwa cawqhanccäntejj arcajj ucqharu, uqhamatwa angelanacajj arcaru imt'apjjäna uqhamarac callañ lawanacapamppacha.\nUcampis uca callañ lawanacapajja jach'anacänwa, ucatsti puntanacapajja uñstänwa Kollana Chekatpacha, ucasti sinti Kollanäquis uca nayräjjancänwa, janis ankatpacha uñstcchïna ucasa; uqhamawa jichhürcama kheparawayi.\nArcanjja janiw cuna yakhas utjcänti, jan ucasti Moisesajj Horeb chekana kalat lurat pä tablanaca uchcäna ucaquiwa ucancäna, Egiptot mistunipcäna ucqha Tatitojj sumancäwir tablanaca israelitanacampi lurcäna uca.\nKollan Chekata sacerdotenacajj mistunipcäna ucqhajja, kenayawa Tatitun temploparu phokt'äna.\nUca kenaya laycusti sacerdotenacajj janiw kheparcjjapjjänti culto lurañataqui, Diosan jach'a cancañapajj temploparu phokt'atap laycu.\nUcatsti Salomonajj sänwa: “Jumajj Tata, sistawa ‘Nayajj ch'amacanwa jacta’ sasa.\nUcat reyejj cutiquipstanisinjja bendicïnwa, take israelita jakenacajj sayt'at ucancapcäna ucanacaru,\naqham sasa: “Bendicitäpan Israel marcan Tatit Diosapajja, jupajj phokhewa cuntejj David awquejjaru arscäna ucjja, cunapachatejj aqham arscäna:\n‘Cunürutejj Israel marcajjaru Egipto marcata apsuncta ucqhatjja, janiw nayajj chhijllascti yakha marcaru Israelan take tribunacapatjja, ucana mä templo lurasiñapataqui, sutejjasa ucancañapataquiraqui. Ucampis ajllistwa Davidaru Israel marcajjaru apnakañapataqui’ sasa.\nDavid awquejjajja munänwa mä templo luraña Israelan Tatit Diosan sutiparu.\nUcampis Tatitojj sänwa: ‘Walicwa nayatac mä templo lurañ munasctajja;\nucampis janiw jumajj lurcätati, jan ucasti cawquïri wawamatejj utjcätam ucaw nayataqui mä templo lurani’ sasa.\n“Jichhasti Tatitojj arsutapjja phokhewa. Cunjämtejj jupajj siscäna uqhamaru, nayajj David awquejjana utjäwipwa catta, ucatsti Israelan tronoparusa kont'asiractwa, uqhamarac mä templsa luraracta Israelan Tatit Diosapataqui.\nUqhamaraquiw templonjja yakhacharacta mä cheka arca uchañataqui, ucanaracwa jicjjatasiraqui Tatitojj nayra awquinacasampi suma amtäwiru mantcäna Egiptot mistuncäna ucqhajja” sasa.\nUcatsti Salomonajj Tatitun altarapa nayräjjaparuwa sayt'asïna, take israelit jakenac nayrakatana, ucatjja alajjpach toker amparanaca loktasinjja sänwa:\n“Israelan Tatit Diosapa, janiw alajjpachansa, ni aca orakensa jumjamajj yakha Diosajja utjquiti, jumasti phoktawa suma parlt'äwimjja, uqhamaraquiw qhuyapayasiractajja qhitinacatejj take chuymampi arcapctam ucanacarojja.\nJumasti phokharactawa David awquejjaru arscäyäta ucjja, uqhamatwa jichhürunjja luräwimpisa arsutampisa phokhasi.\nJichhasti Israelana Tatit Diosapa, phokharaquimaya cuntejj arscäyäta David awquejja sirvirimaru aqham sasa: ‘Janiw faltcätamti mä wawamasa nayan nayrakatajjanjja Israelan tronoparu kont'asiñataqui, wawanacamatejj thaquejjana sarnakapjjani, uqhamarac nayan nayrakatajjansa asquina sarnakapjjaraquini, cunjämatejj jumajj nayan nayrakatajjana sarnakta uqhama ucajja’ sasa.\nUqhamasti Israelan Diosapa, munamaya phokhasiñapa David sirvirimaru arscäyäta ucjja.\n“Ucampis ¿chekäspati Diosajj aca orakena jacaspa ucajja? Alajjpachatejj jach'a cancañapampi jan jumar apjjäsiña puedcstamti ucajja, ¡aca templo lurarapcsma ucajja juc'ampiwa jan jumarojj apjjäsiñ puedquiristamti!\nUcampis Dios Tatitojja, ist'itaya achict'asitajjarusa, mayisitajjarusa; ist'itaya jichhürunjja aca uywatamana arnakasitapa, uqhamarac oración lurataparusa.\nAca templorojja urus arumasa uñch'uquipunimaya, cawqhantejj jumajj ucancaña arscta ucqhana. Jichhasti ist'amaya aca uywatamana oración luratapa.\nIst'itaya mayisitanacajjaru, uqhamarac Israel marcamarusa cunapachatejj aca chekana oración lurapcan ucqhasa. Jumajj ist'amaya alajjpachatpacha cawqhantejj jactajja ucqhatpacha ucatsti perdonanipjjeta.\n“Cunapachatejj maynejj jake masip toke jan wali lurani, ucatsti aca templona altaramana juramento lurayapjjani ucqhajja,\njumajja alajjpachatpacha ist'anim, ucatsti luraraquïm, uywatanacamarusti chekaparuraqui uñjam. Juchanirusti juchañcharaquim, jan juchanirusti chekaparuraqui uñjaraquim cunjämatï wact'qui uqhamaru.\n“Cunapachatï uñisirinacajj Israel marcamaru atipjapcani juchanaca juma nayrakatan lurapcani ucqhajja, ucatsti marcamatejj jumar cutt'anjjätam uqhamarac sutimarusa yupaycharaquini, ucat oracionapana aca templona mayisiraquïtam ucqhajja,\njumajj alajjpachatpacha ist'anim, juchanacapatsa perdonaraquim, ucatsti orakeparuraqui cutt'ayjjam nayra awquinacaparu churctas ucaru.\n“Cunapachatï jallojj jan purcjjaniti marcamajj juma toke juchanac lurapjjatap laycu, ucatsti marcamajj aca chekawjanwa oración lurani, sutimsa yupaycharaquini, uqhamarac juchanacapatsa arrepientisipjjani juman mutuyatamata ucqhajja,\njumajja alajjpachatpacha ist'asinjja perdonam Israel marcamana uywatanacamana juchanacapa. Ucatsti yaticham asqui thaqui sarapjjañapäqui uca. Ucatjja marcamaru aca orake herenciata churcta ucarusti jalluma puriyanim.\n“Cunapachatï aca orakena utjcani mach'anacasa, usunacasa, ayrunacasa lupimpi wañsjjani, sirq'is sirq'intjjani, t'ijut'ijunacasa wal utjani ucqhajja; cunapachatï uñisirinacajj marcanacajjaru muyuntasina nuwantapcani, jan ucajj cuna jan walt'añanacasa usunacasa jutani ucqhajja,\n[38-39] ucatsti jumajj ist'am cawquïr take jaken oracionanacapsa, mayisitanacapsa, jan ucajj takpach Israel marcamana mayisitanacapsa, uqhamata Diosajj jan walt'añanacana, aykoñanacana t'akhesiñanacana uñjasisasti oracionana aca templona amparanaca loktaniñapataqui. Jumasti alajjpachatpacha ist'anim cawqhantejj jactajj ucqhatpacha, ucatsti perdonanim; luraraquim, ucatjja sapa maynirusa luratanacapatjama churaraquim, juma sapaquiwa jaken amtäwinacapa chuymapsa uñt'tajja uca laycu.\nUqhamatwa jakenacajj jumar jach'añchapjjätam cawquïr oraktejj churctajja nayra awquinacajjarojj uca oraken jacañanacapcamajja.\n“Jan marcamanquiri jaya jaketejja sutim laycu jayatpachsa jutani,\naca templomana oración lurañataqui ucqhajja (jupanacajja ist'apjjaniwa juman jach'a sutimata parliri, uqhamarac ch'amamampi luratamatsa),\njumajj alajjpachatpachjja ist'anim, cawqhantejj jactajj ucqhatpacha, ucatsti churaraquim cuntï mayctam ucjja, uqhamata aca orakenquir take marcanacajj jumar uñt'apjjañapataqui uqhamarac jach'añchapjjañapataqui cunjämatï Israel marcamajj lurqui uqhama, ucatsti sutimajja aca templo jumataqui lurcta ucana aytatätap yatipjjañapataqui.\n“Cunapachatï marcamajj uñisirinacapampi nuwasir sarcani, cawqharutejj jumajj qhitcäta; ucqhatpach jumarojj oracionan mayisïtam marcam toke uñtata, uqhamarac nayajj jumataqui templo lurcta uca uñtataraqui ucqhajja,\njumajj ist'am oracionapsa mayisitapsa alajjpachatpacha, ucatsti jumajj arjjataraquim.\n“Juma nayrakatantï jucha lurapjjaraquini ucajja, janiw qhitis jan jucha lurirejj utjquiti uca laycu, ucatsti jumajj jupanacampi colerasitam laycojja uñisirinacaparu catuyäta preso catuntayasina jaya marcar apatäñapataqui jayarusa jac'arusa ucqhajja,\nucatsti cawqha jaya marcarutejj apanucutäqui ucqhatpacha jumar cutcatjjapjjätam, ucatsti achict'asipjjaraquïtam jan wali jucha luratanacap uñt'asisa,\nucat take chuymapampi jumaru cutt'anjjapjjätam take jacañapampi, cawqharutejj t'akhesiñapataqui apanuccta, ucattï oracionana mayisipjjätam nayra awquinacaparu aca orake churcäyäta uca toke uñtata, jumataqui lurcta uca templo uñtataraqui ucqhajja,\njumajj alajjpachatpacha ist'am oracionanacapa, uqhamarac mayisitanacapsa, cawqhantejj jumajj jactajja ucqhatpacha, ucatsti arjjataraquim.\nMarcamarusti juma toke jucha luratanacapatjja perdonam, uqhamarac jumataqui sayt'asitanacapatsa, ucatsti munaraquim qhitinacatejj preso apapqui ucanacajj jupanacat qhuyapayasiñapa.\nJupasti marcamawa, jumancaraquiwa; jumaraquiw Egiptotjja apsuniractajja, uca orakesti hierro umatatayañ hornjamänwa.\n“Ist'itaya sirviriman oracionapa, uqhamarac Israel marcamana mayisitapa. ¡Dios Tata, cunapachatï jumar art'asipjjäma ucqhajja ist'apjjetaya!\nTake aca oraken marcanac taypita marcamarojja jumawa Tata yakhachastajja jumataqui, cunjämatï siscäyätajja Moisés sirvirim toke, cunapachatï Egiptot nayra awquinacajjaru apsuncäyäta ucqha” sasa.\nCunapachatï Salomonajj Tatituru mayisiñampi aca oraciona luraña tuct'ayäna ucqhajja, sayt'asïnwa altar nayrakatana quillt'atäcäna ucqhata, ucatsti alajjpach tokeru amparanacapa aytasinsti,\ncayuta sayt'asisinwa take israel jakenacaru bendicïna, jach'at arsusina aqham sasa:\n“¡Tatitojj bendicitäpan, jupawa Israel marcaparu samaraña churi, cunjämatï arscäna uqhamaru! Tatitusti janiw armasquiti Moisés sirvirip toke cuna arsüwinactï phokhañataqui arscäna uca laycu.\njan ucasti chuymanacasjja jupa tokeru wayusiyistpan take cunansa jupan munañapa lurañasataqui, uqhamarac camachi arunacapsa phokhañasataqui, leyinacapsa, arsüwinacapsa nayra awquinacasar phokhapjjañapataqui churcäna ucanaca.\nTake acanacjja Tatit Diosaru maycta ucanacsti jupajj amtascaquiñapataqui uruy aruma, uqhamata sirviriparu chekaparu uñjañapataqui uqhamarac Israel marcaparusa, cunjämarutejj waquisqui uqhamaru.\nUqhamatwa aca orakenquir take marcanacajj yatipjjani Tatitojj Diosätapa, jan yakhajj utjatapata.\nUcampis jumanacajj Tatit Diosasampejj chekapäpjjam, ucatsti leyinacapjja phokhapjjam, uqhamarac camachi arunacaparusa ist'apjjaraquim cunjämatï jichhürunjama” sasa.\nUcjjarusti reyimpi uqhamarac take Israel marcampejja Tatituruw sacrificionaca loktapjjäna.\nUcatsti Salomonajj Tatiturojj loktänwa pä tunca payani waranka toronaca, uqhamarac pataca pä tuncani waranka ovejanaca, ucasti sumancthapïwi sacrificionacänwa. Uqhamwa loktapjjäna reyimpi take israelit jakenacampejja Tatitun templopana.\nUca uru pachparaquiw reyejj k'omacharaquïna Tatitun templopa nayräjjancqui uca chicachica patiopa, ucanaracwa nact'ayat sacrificionaca loktaraquïna, ucatsti granonacata ofrendanaca, uqhamarac sumancthapïwi sacrificionacata liq'inaca, Tatitun nayrakatapancqui uca broncet lurat altarajj jisc'aquïtap laycu, ucatsti janiw uchañjamäcänti nact'ayat sacrificionacasa, granonacat ofrendanacasa, uqhamarac sumancäwi sacrificionacan liq'inacapasa.\nUca pachpa urunacanjja Salomonajj take Israel walja jakenacampejja Enramadas sat fiestapwa luräna Tatit Diosan sutiparu, uqhamarac yakha pakallk uru fiestampiraqui, takpachasti tunca pusini uru fiestwa luräna. Uca jakenacasti jutapjjänwa Hamat chekaru mantañäquis ucqhata, Egipto jawiratpacha.\nQuimsakallko ururusti reyejj Israel marcarojj qhitjjänwa, ucatsti jupanacajj reyir bendiciwayasaw utanacapar wali cusisita sarjjapjjäna, Tatitojj take asqui luratapata David sirviriparu, uqhamarac Israel take marcaparusa.


Cobacabana thakhix sit’antatawa | Radio San Gabriel\nDistrito 7 uksankirinakax thakhi sit’antapxi\nMonday, April 16, 2018 - 21:10\nEl Alto markan jakasirinakax kunaymana distritos ukhamanakan qamasipxi. Ukampis uka distrito 7 uksankirinakax uka taypinkapxiwa. Jichhax jupanakax wali qhurumpiw arsusipxi. Ukataw qhiphariri urururunx (viernes) arsusiwayapxana qhurumpi mayiwinakaw El Alto markana irpirinakaru ukhamaraki gobierno central uksankirirnakarusa utji sasina. Uka mayiwinakax mä pita ist’atañapawa sawayapxiwa.\nUkhamakipanx Reynaldo Ochoa distrito 7 tuqina irpirix sawayiwa jichhurux nanakax amtawayaptwa suyt’awinakampi thakhisi t’antawinakampi sarantaña ukhamarjamaw phuqt’asipta. Ukataw jupanakax Copacabana markaru sarkis uka thakhi sit’antawayapxi. Jupanakana mayiwipax utjiwa kimsa jach’a obras lurawinaka phuqhayatañapa ukhamaraki kunaymana wakt’awinakas phuqhatañapa, ukhamanauka distrito tuqina jakasirinakaru yanapañataki.\nUkhamakipanx jichhurux wali qhanthatitwa uka thakhi sit’antawimpix sartawayapxi. Ukanx markachirinakax mayipxiw mä pita uka mayiwinakaparux irpirinakat ist’atañapa kunatix uksa tuqinx wali t’aqhinaw jakasipta sawaypaxiwa.\nTotal visitas : 2405667


1 Corintios 7 - Holy Bible [Aymara Bible 1997] - (1Cor 7)\nJichhajj cuna jisct'anactï apayanipquistas ucanacaruw arusjjataña munaracta. Chekpachansa mä jaketaquejj asquiw jan casarasiñapajja.\nChachasti warmipampejja chachjamajj take luräwinacapwa phokhañapa, warmisa warmjamaraquiwa chachapampejj take luräwinacapsa phokhañaparaqui.\nWarminjj janiw janchipajj jupancjjeti jan ucasti chachapancjjewa, uqhamarac chachasa janiraquiw janchipajja jupancjjeti jan ucasti warmipancjjaraquiwa.\nAcsti sapjjsmawa mä ewjja aruqui, janiw acajj mä camachïquiti.\nNayajj muniristwa sapa maynis nayjamäñapa, ucampis Diosajj janiw sapa maynirus uqham uchquistuti jan ucasti sapa maynis jak jakëtanwa.\nSolteronacampiru ijmanacampirojj saractwa, asquïspawa jan casarasisaqui nayjam sarnakapjjañapa.\nUcampis jupanacajj jan jucharu atipjirjamäpcchi ucanacajj casarasipjjpan. Asquiw casarasjjañajja juchampi atipjayasiñat sipana.\nQhitinacatejj casadöjjapjje ucanacarojj sistwa warmejj jan chachaparojj apanucpati. Acasti Diosan camachipawa, janiw nayan arojjaquïquiti.\nUcampis mä warmitejj chachapar apanucu ucajja, sapaquiw jacjjañapa, jan ucajj pachpa chachapampiw wasitat chicjjañapa. Uqhamaraqui chachajj janiw warmipampejj jaljtañapäquiti.\nMayninacarusti saractwa nayan pachpa ewjja arojja, janiw ucajj Diosan camachipäquiti: Mä jilatantejj warmipajj jan iyawsirïcchi, ucampis warmejj waliqui jacascchi uca chachampi ucajja, uca jilatajj janiw warmipampejj jaljtañapäquiti.\nUqhamarac mä cullacantejj chachapajj jan iyawsirïcchejja, ucampis chachajj uca warmimpi jacañataquejj take chuymäscchi ucajja, uca cullacasti janiw chachapampejj jaljtañapäquiti.\nJan iyawsiri chachasti, iyawsiri warmimpi casadötap laycuwa Diosar catuyatäjje. Uqhamaraquiw jan iyawsiri warmisa, iyawsiri chachampi jacatap laycuwa Diosar catuyatäjjaraqui. Jan uqhamäcaspa ucqhajja wawanacamajj jan iyawsiri jakenacan wawanacapjamaquïspawa, ucampis jichhajj uca wawanacajj Diosar catuyatäjjaraquiwa.\nUcampis jan iyawsiri chachajj jan ucajj jan iyawsiri warmisa, mä iyawsiri chachatjja jan ucajj mä iyawsiri warmitsa jaljtañpun munchi ucajj jaljtascpan sam. Ucatsti jilatasa jan ucajj cullacasa librëjjewa, Diosajj samarat sarnakañaru jawsatap laycu.\nIyawsiri warmi, ¿cunjämatsa jumajj yatta jan iyawsiri chachamaru khespiyañjja? Uqhamaraqui iyawsiri chacha, ¿cunjämatsa jumajj yatta jan iyawsiri warmimaru khespiyañjja?\nCunjämäscpansaya, cunjämtejj Tatitojj churqui uqhamwa maynejj jacañapa, ucatsti cunjämarutï Diosajj jupar jicjjatqui uqhamwa jacañaparaqui. Uqhamaracwa yatichtjja take iglesianacansa.\nDiosatejj mayniru jawscän ucqhajja circuncidatächïna ucajja, uqhamaquïscpan. Maynitejj jan circuncidatäcchïna ucajj jan circuncidatäpanti.\nJaniw waquisquiti circuncidatäñas jan circuncidatäñasa. Ucampis Diosan munañapa phokhañaw asquejja.\nSapa maynis cunjämarutï Diosajj jawscäna, uqhamaquïscañapawa.\nMaynitejj esclavöcasin Diosar jicjjatchïna ucqhajja, jichhajj libre jakëjjewa Diosar sirviñataqui. Maynitejj jan esclavöcasina Diosar jicjjataracchïna ucqhasti, jichhajj jupajj Tatitun esclavopäjjaraquiwa.\nDiosaw jumanacarojj jila alampi alasipjjtam. Janipun jakenacan esclavopajj tucupjjamti.\nUqhamapï jilatanaca, sapa maynisa cunjämtï Diosajj jupar jicjjatcänjja uqham sarnakañapawa.\nQhitinacatejj jan casadöpqui ucanacataquejj janiw cuna sañajjas Diosatjja utjquituti, ucampis nayajj ewjja arunacajjacwa churañ munaracta Diosan wawapjama.\nAqham tiemponacas jan walïsqui uca laycojja, nayan amuyatajjatjja walïspawa jupanacan jan casarasipjjañapa.\nWarminïstajja jan jaljtamti; jan warminïcstajja janiraqui warm thakamti.\nCasarasitamajja janiw juchäquiti. Mä tawakon casarasitapasa janiraquiw juchäquiti. Ucampis casadonacataquejj ch'amawa sarnakañajja, ucatpï nayajj muniristjja jan casarasipjjañapa, jan uqham llaquita sarnakasipcañapataqui.\nJilatanaca, may sañ munapjjaracsma: juc'a tiempoquiw utj-jjestu. Acat ucsarojja casadonacajj janis warminïpcaspa uqhamaw sarnakapjjañapa.\nLlaquitanacajj janis llaquimpïcaspa, uqhamaraquiw sarnakapjjañapa. Fiestanquirinacasti, janis cusisitäcaspa uqhamaraquiw sarnakapjjañapa; alasirinacasti janis cunsa alasipcaspa uqhamaraquiw sarnakapjjañapa.\nAcapachan cuna asqui jicjjatirinacasa, janis cunsa jicjjatapcaspa uqhamaw tucupjjañaparaqui, aca orakesti niyaw tucusisqui.\nJaniw cunat llact'at sarnakapjjañamsa muncti. Cunapachatejj maynejj solterösqui ucajj Tatitun yänacapatwa llaquisi uqhamaraqui jupar sum sirviñampita.\nUcampisa maynitejj casadöchi ucajj take cunatwa llaquisi uqhamarac warmiparu sum sirviñatsa.\nUqhamaraquiw mä casada warmimpi mä soltera tawakompejja janiw quipcäquiti. Solterajj Tatitun yänacapatwa llaquisi, uqhamarac Diosar catuyatäñata, janchipansa almapansa. Mä casadasti acapach yänacatwa llaquisi chachapar sum sirviñataraqui.\nAcsti jumanacan asquimataquiwa sapjjsma, janiw jumanacar cun jarc'añ munasati, jan ucasti take chuyma Tatitur sirvisina sarnakapjjañamataquiwa sapjjsma.\nUcampis maynitejj amuychi parlatapampi casarasiñapajj horasäjjatapa, inampis tiempojj pasjjaspan ucqhajja, lurascacpan cunjämaruy amuychi uqhamarjama. Casarasiscacpan, ucasti janiw juchäquiti.\nUcampis maynitejj munañapampi chuymapanjja amtchi cunjäm lurañsa uqhamarac jan casarasisaqui jacañsa, ucas waliquïscaraquiwa.\nParlatampampitï casarasejja, walic lurasquejja, jan casarasqui ucapachasti juc'amp ascwa luraraquejja.\nUcampis jupajj juc'amp cusisitaw sarnakasispa jan wastatampi casarascaspa ucajja. Acasti nayan arojjaquiwa, ucampis amuyasiractwa Diosan Ajayupajj nayampïtapa.


España: Murcia markaruw uraq khathatix jan walt’awayi · Global Voices Aymarata\nJaqukipäw uñt'ayata/apkatata 12 Llamayu phaxsi 2011 13:30 GMT\nAka blog ullart'apxañäni English, 繁體中文, 简体中文, Nederlands, Malagasy, русский, Français, Italiano, Ελληνικά, বাংলা, srpski, polski, Español\nEspaña, Lorca, Murcia chiqana, 11ni uru llamayu phaxsitx pä uraq khathatimp jan walt’ayatänwa.\nUraq khathatiwix 4.5 ukatx 5.1 escala de Richter ukhanwa, ukat anchhitkamax llä tunka jiwatanakaw utjxi, ukat usuchjatanakax niya 300ka ukjawa. Waranqa waranqa jan walt’añankirinakaw yaqha chiqanakar jitjtawayjapxi. Murcia markaruw uraq khathatiwix jan walt’awayi.\nLorca markanx jan walt’awin jikjatasirinakax callinakankapxiwa. EFE/Juan Francisco Moreno jupan jamuqata. Globovisión bajo Licencia CC.ukarjam waruqata*\nEFE jupan jamuqata. Globovisión Licencia CC ukarjam waruqata.\nYanapt’asiwimp chikañcht’asiña “Ciudad del Sol” uka markax Twitter tuqixn jank’akiw uñt’ayapxi, hashtags uka tuqitsa #terremotomurcia , #todosconlorca ukanakax yatiyawinak uka pachparakiw yanapt’asiw uñt’ayañatak apnaqatana. Facebook ukanx mä cuentaw jist’arasiwayi, Murcia markan uraq khathatiwir Yanapt’äwi ukanx waranqa waranqa yatiyawinakaw utji, ukapachpaw blogs murcianos ukanakanx uñt’ayasiraki María en el Atelier ukana.\nBlog tuqinakanw arsuwinak p’arxtawianak qilqatax utji, jisnaw aka Spain: The Blog tuqina [en], jan ukax kunayma arsuwinaka, aka Akan tomatex utji jas ukjam sutin tuqina, mä aski uñt’awimpi. Anatiri Raúl Guevarax uka jakaw markapat kunati makiptki ukwa uñt’aychistu. Ukatx jutïr chhijllawinakatx janipuniw arkiti:\nKunapachati, partidos politikunakax chhijllawinakatakix jupanakpuraw wali ch’axwapxi atpjasiñataki. Pachamamax janiw politikxat amuykiti, nï atpjasiwinakatsa.\nAkax janiw mayakikiti, politika jakawimp jan walt’awimp Lorca markana. Antonio Javier Vicente Gil jupan blogupanx\nAka yanapt’asir markatx suyt’twa, waranqa waranqa euronak apayañapataki, sañ muntwa, kawkiriti jilïr irpir irptkchistux ZP ukax kawkhsa mistuspa uka uñjañatakix chuymanispati\nArsuwinakas uka pachparakiw utji, khitinakati nayrïr arumanx jan utan jikjatasipki ukanakar jank’ak yanapt’añapata. Kaos Red tuqinx akjamatw qilqt’i:\nUraqix khathatiwinxa, nayra utanakaw allthapti. Aynachankirinakanx kawkir yanakapati utjiki ukanakw q’ala chhaqtata. Walja irnaqirinaka, yaqha markat jutirinaka, jilïr jilanaka, waynanak kunaw callin jikjatasipxi.\n*Taqpach jamuqanakax cuenta de Flickr de Globovisión ukan waruqatanwa, ukax uñt’ayasiwa Licencia CC BY-NC-2.0.


Job 34 - Holy Bible [Aymara Bible 1997] - (Job 34)\n[1-2] Ucjjarusti Eliú chachajj juc'ampi sascaquiwa: “Jumanaca, yatiñani jakenaca, arunacajj ist'apjjeta.\nJinchojj yatiw aru catjañjja, cunjämtejj lacajj mank'jja mallt'ejj uqhama.\nUqhamarac jiwasajj aca luräwi uñjañäni, ucatsti cunjämarus sumäspa uqhamaru amtaraquiñäni.\nJob chachajj siwa: ‘Nayajj janiw juchanïcti, ucampisa Diosajj janiw chekaparu uñjañ munquituti;\nnayaru juchanïtajjata arsuñajj jach'a c'arïspawa; chhojjrejjajj janiw jacthapquiti, cuna juchsa jan lurquipana’ sasa.\n¡Janiw qhitis Job chachjamajj utjquiti! Diosatsti jupajj sawcasiwa, umsa umt'caspa uqhama.\nJupataquejj ñankha jakenacampi chicachasiñasa, uqhamaraqui jan wali jakenacampi chica sarnakañasa sumawa.\nJupajj siwa: ‘Jakejj janiw cuna ascsa jicjjatquiti, Diosaru ajjsartasa sarnakasajja’ sasa.\nUcampisa jumanacajja, amuyt'ani jakenacäpjjtawa, uca laycu jichhajj ist'apjjeta. ¡Take ch'amani Diosajj janiw cuna jan walsa lurcaspati, janiraquiw cunatejj jan chekapäqui ucsa lurcaspati!\nJupajj sapakatarusa luräwipatjamwa pago churi; sapakata jakerusa cunatejj waquisqui ucwa churaraqui.\nChekpachansa take ch'amani Diosajja, janiw cuna ñankhsa, cunatejj jan chekapäqui ucsa lurquiti,\njaniw qhititsa ch'ama catokcaraquiti take aca orakpacha apnakañataquejja.\n[14-15] Jakenacata jacañ samana apakjjchi ucapachasti takeniw jiwarjjapjje, ucatsti takeniwa lak'aru cuttjjapjjaraqui.\n“Jumatejj amuyt'asirïstajja, ist'ita; cuntejj siscäma uca arunacarusti ist'araquim.\nDiosatejj cheka cancañaru jan muncaspa ucqhajj janiw acapachjja apnakcaspati. ¿Cunjämaraqui juchañchasmasti qhititejj k'omansa k'omapäqui ucarusti?\nReyinacampi jilïrinacampitejj khorüpjjchejja, Diosajj janiw jupanacaru juchañchañjja ajjsarquiti.\nJupajj janiw marca apnakerinacata arjjatasquiti, janiraquiw kamirinacarusa juc'ampi pobrenacat sipansa munasquiti, jupajjaya take jakerusa uscusiracchejja.\nJakenacajj acatjamatacwa mä aruma jiwt'awayjjapjje; jakesti walwa ch'ajjwi, ucatsti chhaktawayjjapjjaraquiwa; ch'amani jakesti jan cunaqui jakonucutaraquiwa.\nDiosaw jaken sarnakäwipjja uñji, take sarnakäwipwa yatiraqui.\nJaniwa juc'ampi ch'iyara ch'amacajj ñankha jaker imantañataquejj utjquiti.\nDiosajj janiw jakerojj urunacapjja jaqhutaqui jaytquiti jupan nayrakatapar uñstañapataquejja.\nCh'amani jakenacaru jakokañataquisa, ucat mayninacaru lurañanacap churañataquisa janiw jupajj cuna yatjjatañanacarusa uchasquiti.\nDiosajj yatiw jupanacan cuna lurapjjatapsa, ucatsti cunapachatejj arumt'jje ucqhaw jupanacarojj t'unjaraqui.\nJupanacarusti jake jiwayir jakenacarjamaw mutuyaraquejja, takenin uñjcataw mutuyaraquejja,\njupanacajj janiw jaysañjja munapcänti, janiraquiw arunacaparjam sarnakañsa munapcänti.\nJupanacajj pobrenacan, uqhamaraqui t'akhesiyatanacan wararitanacapsa Diosan ist'añapcamawa lurapjjaraquïnjja, Diosasti ucanacjja ist'araquïnwa.\nUcampisa Diosatejj amuct'aspa ucapachasti ¿qhitiraqui juchañchaspa? Diosatejj maysa uñtaspa ucapachasti ¿qhitirac uñjaspa? Jupajj marcanacarusa, jakenacarusa uñjascapuniwa,\nuqhamat mä ñankha lurir jaken marca jan apnakañapataqui, take jakenacaru sallkjasa.\n“¿Jumasti Diosarusti saractati: ‘Nayajj sallkjayastwa, janiw jichhajj juc'ampi jucha lurcjjäti,\njuchanacajj uñacht'ayita, janiw nayajj ucanac uñjirjamäcti, jan wali lursta ucapachasti janiw juc'ampi uca jan walinacjja lurcjjäti’ sasasti?\n¿Jumasti muntati Diosajj jumaru suma uñjañapa, cunjämarutejj jumajj muncta uqhamarjama, jumajj juparu apanucsta ucapachasa? Jumajjay amtasstajja, janiw nayatejja, uca laycu, cuntejj yatcta ucjja sapjjeta.\nCawquïri yatiñani jakenacatejj ist'apquitu, suma amuyt'ani jakenacasa sapjjaraquitaniwa:\n‘Job chachajj jan amuyt'asisaquiw parlasqui; arunacapajj jan amuyt'añjamawa.”\n¡Job chachat suma yatjjataspan, arsusitanacapasti mä khoru jaken arsusitapjamawa!\nJob chachajj janiw juchacti lurquejja, jan ucasti Dios contraw sayt'asi; jiwasan nayrakatasanpachwa Diosat sawcasiraqui, Diosampisa jaychasiraquiwa” sasa.